**UE**

**Proiect**

**GUVERNUL REPUBLICII MOLDOVA**

**H O T Ă R Î R E nr. \_\_\_\_\_\_**

din \_\_\_\_\_\_\_\_\_\_\_\_\_\_\_\_\_ 2020

Chișinău

**cu privire la aprobarea proiectului** **Legii privind producţia agroalimentară ecologică şi etichetarea produselor ecologice**

Guvernul HOTĂRĂŞTE:

Se aprobă şi se prezintă Parlamentului spre examinare proiectul Legii privind producţia agroalimentară ecologică şi etichetarea produselor ecologice.

**PRIM-MINISTRU**  **ION CHICU**

**Contrasemnează:**

Ministru al Afacerilor Externe

şi Integrării Europene Oleg Țulea

Ministru al Agriculturii,

Dezvoltării Regionale și Mediului Ion Perju

Ministru al Justiţiei Fadei Nagacevschi

**LEGE**

**privind producţia agroalimentară ecologică**

**şi etichetarea produselor ecologice**

Prezenta Lege:

- transpune parțial Regulamentul (UE) 2018/848 al Parlamentului European și al Consiliului din 30 mai 2018 privind producția ecologică și etichetarea produselor ecologice și de abrogare a Regulamentului (CE) nr. 834/2007 al Consiliului, publicat în Jurnalul Oficial al Uniunii Europene L 150 din 14 iunie 2018, așa cum a fost modificat ultima oară prin Regulamentul delegat (UE) 2020/427 al Comisiei din 13 ianuarie 2020;

- transpune art. 3, (pct. 3-5), art. 15, art. 28, art. 29, art. 32, art. 33, art. 105, art. 106 (1) și (2) și art. 139 din Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (Text cu relevanță pentru SEE), publicat în Jurnalul Oficial al Uniunii Europene L 95 din 7 aprilie 2017, așa cum a fost modificat ultima oară prin Regulamentul delegat (UE) 2019/2127 al Comisiei din 10 octombrie 2019,

Parlamentul adoptă prezenta lege organică.

**CAPITOLUL I**

**DISPOZIŢII GENERALE**

**Articolul 1.** Obiectul de reglementare

Prezenta lege stabilește principiile producției agroalimentare ecologice și instituie normele privind producția ecologică, certificarea aferentă și utilizarea indicațiilor referitoare la producția agroalimentară ecologică în etichetare și în publicitate, precum și normele privind controalele oficiale în legătură cu producția ecologică și etichetarea produselor ecologice.

**Articolul 2.** Scopul și domeniul de aplicare

(1) Scopul prezentei legi constă în asigurarea cadrului normativ şi instituţional necesar dezvoltării durabile a producției agroalimentare ecologice, asigurînd, în același timp, funcționarea eficientă a pieței, garantînd concurența loială, asigurînd încrederea consumatorilor și protejînd interesele acestora.

(2) Prevederile prezentei lege se aplică următoarelor produse de origine agricolă, inclusiv în cazul celor provenite din acvacultură și apicultură, atunci cînd acestea sunt sau se intenționează ca acestea să fie produse, pregătite, etichetate, distribuite, introduse pe piață, importate ori exportate:

a) produselor agricole vii sau neprelucrate, inclusiv semințelor și altor materiale de reproducere a plantelor;

b) produselor agricole prelucrate pentru utilizare ca alimente;

c) hranei pentru animale.

(3) Prezenta lege se aplică, de asemenea, și altor produse strîns legate de agricultură, enumerate în anexa nr. 1.

(4) Prevederile prezentei legi se aplică oricărui operator implicat în orice etapă a producției, a pregătirii și a distribuției, în activități legate de produsele menționate la alin. (2).

(5) Activitățile de alimentație publică, desfășurate de o unitate de alimentație publică, nu fac obiectul prezentei legi.

(6) Cu excepția cazurilor în care se prevede altfel, prezenta lege se aplică fără a aduce atingere altor dispoziții specifice din prevederile legislației naționale privind introducerea produselor pe piață și, în special, din domeniile siguranței alimentare, sănătății și bunăstării animalelor, sănătății plantelor și materialelor de reproducere a plantelor.

(7) Prezenta lege se aplică fără a aduce atingere altor prevederi ale legislaţiei naţionale, care transpun sau creează cadrul normativ necesar aplicării directe a actelor naţionale din domeniul reglementat.

**Articolul 3.** Noțiuni principale

În scopul aplicării prezentei legi, se definesc următoarele noţiuni principale:

*autoritate competentă* - organ central de specialitate al administraţiei publice, responsabil de reglementarea politicii guvernamentale în domeniile agriculturii, producerii și siguranței alimentelor;

*autoritate de implementare –* organ, căreia autoritatea competentă i-a delegat parțial, competențele privind punerea în aplicare a prezentei legi;

*conversie* – tranziția de la producția agroalimentară neecologică la producția agroalimentară ecologică într-o anumită perioadă de timp, pe parcursul căreia se aplică dispozițiile prezentei legi;

*echivalență* – îndeplinirea acelorași obiective și principii prin aplicarea unor norme care garantează același nivel de asigurare a respectării;

*etapă a producției, pregătirii și distribuției* – orice etapă, începînd cu producția primară a unui produs ecologic, continuînd cu depozitarea, prelucrarea, transportul și vînzarea sau furnizarea către consumatorul final, inclusiv, după caz, etichetarea, publicitatea, importul, exportul și activitățile de subcontractare;

*exploatație agricolă* – înseamnă toate unitățile de producție care funcționează cu management unic pentru producerea de produse vii sau neprelucrate de origine agricolă, inclusiv produse provenite din acvacultură și apicultură, astfel cum sunt menționate la art. 2 alin. (2) lit. (a) și/sau produsele enumerate în anexa nr.1, altele decât uleiurile esențiale și drojdia;

*fermier* – o persoană fizică sau juridică sau un grup de persoane fizice sau juridice, indiferent de statutul juridic al grupului respectiv și al membrilor săi în temeiul dreptului național, care desfășoară o activitate agricolă;

*integritate a produselor ecologice sau în conversie* – înseamnă că produsul nu prezintă neconformități care:

a) în orice etapă a producției, pregătirii și distribuției, afectează caracteristicile produsului care îl califică drept ecologic sau, respectiv, în conversie; sau

b) sunt repetitive sau intenționate;

*material eterogen ecologic* – un grup de plante dintr-un singur taxon botanic, de cel mai jos rang cunoscut, care:

a) prezintă caracteristici fenotipice comune;

b) este caracterizat de un nivel ridicat de diversitate genetică și fenotipică între diferitele unități reproductive, astfel încât grupul de plante respectiv este reprezentat de material în ansamblu, și nu de un mic număr de unități;

c) nu este un soi care îndeplineşte sau nu în totalitate condiţiile de acordare a protecţiei soiurilor de plante;

d) nu este un amestec de soiuri; și

e) a fost produs în conformitate cu prezenta lege ;

*măsuri de precauție* – măsuri, care trebuie luate de operatori în fiecare etapă a producției, pregătirii și distribuției pentru a evita contaminarea cu produse sau substanțe care nu sunt autorizate pentru utilizare în producția ecologică în conformitate cu prezenta lege și pentru a evita amestecarea produselor ecologice cu produse neecologice;

*măsuri preventive* – măsuri, care trebuie luate de către operatori în fiecare etapă a producției, pregătirii și distribuției, pentru a asigura conservarea biodiversității și calitatea solului, măsuri pentru prevenirea și controlul dăunătorilor și bolilor și măsuri care urmează să fie luate pentru prevenirea efectelor negative asupra mediului, a sănătății animalelor și a sănătății plantelor;

*obținut din OMG-uri* – derivat, integral sau parțial, din organisme modificate genetic (OMG), dar care nu conține sau nu constă în OMG-uri;

*obținut prin OMG-uri* – derivat prin proceduri în care ultimul organism viu din procesul de producție este un OMG, dar care nu conține sau nu constă în OMG-uri și nici nu este obținut din OMG-uri;

*operator* – persoana fizică sau juridică responsabilă cu garantarea respectării prezentei legi în toate etapele producției, pregătirii și distribuției aflate sub controlul persoanei respective;

*organism de control* – o persoană juridică distinctă căreia autoritatea competentă i-a delegat atribuții de control în vederea efectuării controlului în domeniul producției ecologice, în conformitate cu prevederile prezentei legi;

*organism modificat genetic (OMG)* - orice organism, cu excepţia fiinţelor umane, în care materialul genetic a fost modificat printr-o modalitate ce nu se produce natural prin împerechere şi/sau recombinare naturală;

*pregătire* – operațiunile de conservare sau de prelucrare a produselor ecologice ori în conversie sau orice altă operațiune efectuată asupra unui produs neprelucrat, fără modificarea produsului inițial, cum ar fi sacrificarea, tranșarea, curățarea ori măcinarea, precum și ambalarea, etichetarea sau modificările în ceea ce privește etichetarea referitoare la producția ecologică;

*producție ecologică –* utilizarea, inclusiv pe durata perioadei de conversie, menționată la art.10 din prezenta lege, a unor metode de producție conforme cu prezenta lege, în toate etapele producției, pregătirii și distribuției;

*produs ecologic* – un produs care provine din producția ecologică, altul decît un produs obținut în timpul perioadei de conversie, menționată la art.10 din prezenta lege. Produsele obținute din vînatul sau pescuitul animalelor sălbatice nu sunt considerate produse ecologice;

*produs în conversie* – un produs obținut în perioada de conversie, menționată la art.10 din prezenta lege;

*publicitate* – orice prezentare a unor produse adresată publicului, prin orice alte mijloace decît o etichetă, care are scopul sau este susceptibilă de a influența și de a forma atitudinea, convingerile și comportamentele, cu scopul de a promova direct sau indirect vânzarea de produse;

*soi ecologic adecvat producției ecologice –* înseamnă un soi, astfel cum este definit la articolul 3 din Legea nr. 39/2008 privind protecţia soiurilor de plante, care:

a) este caracterizat de un nivel ridicat de diversitate genetică și fenotipică între diferite unități reproductive;

b) a rezultat în urma unor activități de ameliorare ecologice, realizată în condiții ecologice, concentrate pe îmbunătățirea diversității genetice, pe fundamentarea pe capacitatea de reproducție naturală, precum și performanțele agronomice, rezistența la boli și adaptarea la diverse condiții pedoclimatice locale;

*unitate de producție* – toate activele utilizate pentru un sector de producție cum ar fi spațiile de producție primară, parcelele de teren agricol, pășunile, suprafețele în aer liber, clădirile sau părți ale acestora pentru efectivele animale, stupii, iazurile piscicole, sistemele și locurile de reținere pentru animale de acvacultură, localurile pentru depozitarea recoltelor, produselor vegetale, produselor din alge marine, produselor animaliere, materiilor prime și a altor bunuri pentru acest sector de producție specific;

*unitate de alimentație publică* – orice unitate (inclusiv un vehicul sau un stand fix sau mobil) precum restaurantele, cantinele, școlile, spitalele și unitățile de catering, în care, în cadrul unei activități profesionale, sunt preparate produse alimentare destinate consumului direct de către consumatorul final;

**CAPITOLUL II**

**OBIECTIVE ȘI PRINCIPII ALE PRODUCȚIEI AGROALIMENTARE ECOLOGICE**

**Articolul 4.** Obiective ale producției agroalimentare ecologice

Producția ecologică urmărește atingerea următoarelor obiective generale:

a) contribuția la protecția mediului și a climei;

b) menținerea fertilității pe termen lung a solurilor;

c) contribuția la un înalt nivel de biodiversitate;

d) contribuția semnificativă la un mediu netoxic;

e) contribuția la standarde înalte de bunăstare a animalelor și, în special, satisfacerea nevoilor comportamentale ale animalelor specifice speciilor;

f) încurajarea circuitelor scurte de distribuție și a producției locale în diferite regiuni;

g) încurajarea conservării raselor de animale rare și/sau a populațiilor locale în pericol de dispariție;

h) contribuția la dezvoltarea ofertei de materiale genetice vegetale adaptate la nevoile și obiectivele specifice agriculturii ecologice;

i) contribuția la un înalt nivel de biodiversitate prin utilizarea de materiale genetice vegetale diverse, cum ar fi materiale eterogene ecologice și soiuri ecologice adecvate producției ecologice;

j) promovarea dezvoltării activităților de ameliorare a plantelor ecologice pentru a contribui la perspectivele economice favorabile ale sectorului ecologic.

**Articolul 5.** Principii generale ale producției agroalimentare ecologice

Producția ecologică este un sistem de gestionare durabilă, bazat pe următoarele principii generale:

a) respectarea sistemelor și a ciclurilor naturii și susținerea și îmbunătățirea stării solului, a apei și a aerului, a sănătății plantelor și animalelor și a echilibrului dintre ele;

b) menținerea elementelor peisajului natural, precum siturile de patrimoniu natural;

c) utilizarea responsabilă a energiei și a resurselor naturale, precum apa, solul, materia organică și aerul;

d) producerea unei varietăți extinse de alimente de înaltă calitate și de alte produse agricole și de acvacultură, care răspund cererii consumatorilor pentru bunuri care sunt produse prin utilizarea unor procese ce nu dăunează mediului, sănătății umane, sănătății plantelor sau sănătății și bunăstării animalelor;

e) asigurarea integrității producției ecologice în toate etapele producției, pregătirii și distribuției alimentelor și a hranei pentru animale;

f) proiectarea și gestionarea adecvată a proceselor biologice, pe baza unor sisteme ecologice care utilizează resurse naturale interne sistemului de gestionare, prin metode care:

- utilizează organisme vii și metode de producție mecanice;

- practică cultivarea de culturi legată de soluri și producția animalieră legată de terenuri sau practică acvacultura cu respectarea principiului exploatării durabile a resurselor acvatice;

- exclud utilizarea OMG-urilor, a produselor obținute din OMG-uri și a produselor obținute prin OMG-uri, altele decât medicamentele veterinare;

- se bazează pe evaluarea riscurilor și pe utilizarea de măsuri de precauție și preventive;

g) limitarea utilizării de factori de producție externi; în cazul în care sunt necesari factori de producție externi sau nu există practicile și metodele de gestionare adecvate menționate la litera f), respectivii factori de producție externi se limitează la:

- factori proveniți din producția ecologică; în cazul materialului de reproducere a plantelor, se acordă prioritate varietăților selectate pentru capacitatea lor de a răspunde nevoilor și obiectivelor specifice ale agriculturii ecologice;

- substanțe naturale sau substanțe derivate în mod natural;

- îngrășăminte minerale cu solubilitate scăzută;

h) adaptarea procesului de producție, în conformitate cu prezenta lege, pentru a ține seama de statutul sanitar, de diferențele regionale privind echilibrul ecologic și condițiile climatice și locale, de etapele de dezvoltare și de practicile specifice de creștere a animalelor;

i) excluderea din întregul lanț alimentar ecologic a clonării animalelor, a creșterii de animale cu poliploidie indusă artificial și a radiațiilor ionizante;

j) respectarea unui nivel înalt de bunăstare a animalelor, respectând nevoile specifice ale speciilor.

**Articolul 6.** Principii specifice, aplicabile activităților agricole și acvaculturii

Cu referire la activitățile agricole și acvacultura, producția ecologică se bazează, în special, pe următoarele principii specifice:

a) menținerea și îmbunătățirea vieții solului și a fertilității naturale a solului, a stabilității solului, a capacității solului de a reține apa și a biodiversității acestuia, prevenirea și combaterea pierderii materiei organice din sol, a tasării și a eroziunii solului, precum și hrănirea plantelor în principal prin ecosistemul solului;

b) limitarea la minimum a utilizării resurselor neregenerabile și a factorilor de producție externi;

c) reciclarea deșeurilor și a produselor secundare de origine vegetală și animalieră, prin utilizarea lor ca factori de producție în producția vegetală și animalieră;

d) menținerea sănătății plantelor prin măsuri preventive, în special prin selectarea de specii, soiuri sau materiale eterogene adecvate, rezistente la dăunători și la boli, prin rotația corespunzătoare a culturilor, prin metode mecanice și fizice și prin protecția dușmanilor naturali ai dăunătorilor;

e) utilizarea semințelor și animalelor care au un grad ridicat de diversitate genetică, rezistență la boli și longevitate;

f) selecționarea soiurilor de plante ținînd seama de particularitățile sistemelor specifice de producție ecologică, punînd accentul pe performanța agronomică, pe rezistența împotriva bolilor, pe adaptarea la diversele condiții pedoclimatice locale și pe respectarea barierelor încrucișării naturale;

g) utilizarea materialelor ecologice de reproducere a plantelor, cum ar fi materialele de reproducere a plantelor din materialele eterogene ecologice și din soiuri ecologice adecvate producției ecologice;

h) producția de soiuri ecologice prin capacitatea de reproducere naturală și axarea pe limitarea între barierele încrucișării naturale;

i) fără a aduce atingere art. 9 al Legii nr. 68/2013 despre seminţe și nici, drepturilor asupra soiurilor de plante, acordate în temeiul Legii nr. 39/2008 privind protecţia soiurilor de plante, posibilitatea ca fermierii să utilizeze materiale de reproducere a plantelor obținute în propriile ferme pentru a promova resurse genetice adaptate la condițiile speciale ale producției ecologice;

j) selecționarea raselor de animale ținînd seama de un grad înalt de diversitate genetică, de capacitatea animalelor de a se adapta la condițiile locale, de valoarea de ameliorare a acestora, de longevitatea acestora, de vitalitatea acestora și de rezistența acestora la boli și probleme de sănătate;

k) practicarea producției animaliere adaptate zonei și tipului de teren;

l) aplicarea unor practici de creștere a animalelor care stimulează sistemul imunitar și întăresc apărarea naturală împotriva bolilor, inclusiv exerciții periodice și accesul la zone în aer liber și pășuni;

m) hrănirea efectivelor de animale cu hrană ecologică, alcătuită din ingrediente agricole rezultate din producția ecologică și din substanțe neagricole naturale;

n) producerea de produse ecologice de origine animală provenite de la animale care au fost crescute în exploatații ecologice pe parcursul întregii vieți, de la naștere sau ecloziune;

o) menținerea sănătății mediului acvatic și a calității ecosistemelor acvatice și terestre înconjurătoare;

p) hrănirea organismelor acvatice cu hrană pentru animale obținută prin exploatarea durabilă a resurselor acvatice vii sau cu hrană pentru animale ecologică formată din ingrediente agricole rezultate din producția ecologică, inclusiv prin acvacultură ecologică, și din substanțe neagricole naturale;

q) evitarea oricărei puneri în pericol a speciilor care prezintă interes de conservare, care ar putea decurge din producția ecologică.

**Articolul 7.** Principii specifice, aplicabile prelucrării alimentelor ecologice

Producția de alimente ecologice prelucrate se bazează, în special, pe următoarele principii specifice:

a) producția de alimente ecologice din ingrediente agricole ecologice;

b) restricționarea utilizării aditivilor alimentari, a ingredientelor neecologice cu funcții preponderent tehnologice și organoleptice, precum și a micronutrienților și a adjuvanților tehnologici, astfel încât aceste elemente să fie utilizate în cea mai mică măsură și doar în caz de necesitate tehnologică esențială sau în scopuri nutriționale speciale;

c) excluderea substanțelor și a metodelor de prelucrare ce ar putea induce în eroare în privința adevăratei naturi a produsului;

d) prelucrarea alimentelor ecologice, prin metode biologice, mecanice și fizice;

e) excluderea alimentelor care conțin sau sunt alcătuite din nanomateriale fabricate.

**Articolul 8.** Principii specifice, aplicabile prelucrării hranei ecologice pentru animale

Producția de hrană ecologică prelucrată pentru animale se bazează, în special, pe următoarele principii specifice:

a) producția de hrană ecologică pentru animale din materii prime ecologice pentru hrana pentru animale;

b) restricționarea utilizării aditivilor pentru hrana animalelor și a adjuvanților tehnologici, astfel încât aceștia să fie utilizați în cea mai mică măsură și doar în cazul necesităților tehnologice sau zootehnice esențiale sau în scopuri nutriționale speciale;

c) excluderea substanțelor și a metodelor de prelucrare ce ar putea induce în eroare în privința adevăratei naturi a produsului;

d) prelucrarea atentă a hranei ecologice, de preferință prin metode biologice, mecanice și fizice.

**CAPITOLUL III**

**NORME DE PRODUCȚIE**

**Articolul 9.** Norme de producție generale

(1) Operatorii se conformează normelor de producție generale, stabilite în prezentul articol.

(2) Întreaga exploatație agricolă este gestionată în conformitate cu cerințele din prezenta lege, aplicabile producției ecologice.

(3) În producția ecologică sunt utilizate numai produsele, substanțele și ingredientele agricole neecologice pentru alimente ecologice prelucrate, care au fost aprobate de Guvern.

(4) Sunt permise pentru utilizare în producția ecologică, cu condiția să fie în conformitate cu Legea nr. 119/2004 cu privire la produsele de uz fitosanitar şi la fertilizanţi, următoarele produse și substanțe:

a) agenți fitoprotectori, agenți sinergici și coformulanți drept componente ale produselor de protecție a plantelor;

b) adjuvanții destinați amestecării cu produse de protecție a plantelor.

(5) Radiația ionizantă nu se utilizează pentru tratarea alimentelor ecologice sau a hranei ecologice pentru animale și pentru tratarea materiilor prime utilizate pentru producerea alimentelor ecologice sau a hranei ecologice pentru animale.

(6) Se interzice utilizarea clonării animalelor și creșterea de animale cu poliploidie indusă artificial.

(7) Operatorii vor lua măsuri preventive și de precauție, după caz, în fiecare etapă a producției, pregătirii și distribuirii. Măsurile preventive și de precauție, care trebuie luate de operatori în fiecare etapă a producției, pregătirii și distribuției, sunt aprobate de Guvern.

(8) Prin excepție de la prevederile alin. (2), o exploatație agricolă poate fi împărțită în mod clar și efectiv în unități de producție separate pentru producția ecologică, producția în conversie și producția neecologică, cu condiția ca, pentru unitățile de producție neecologică:

a) în ceea ce privește efectivele de animale, să fie implicate specii diferite;

b) în ceea ce privește plantele, să fie implicate varietăți diferite care să poată fi ușor diferențiate;

c) în ceea ce privește algele și animalele de acvacultură, pot fi implicate aceleași specii, cu condiția să existe o separare clară și efectivă între locurile sau unitățile de producție.

(9) Prin derogare de la alin. (8) lit. b), în cazul culturilor perene care necesită o perioadă de cultivare de cel puțin trei ani, se pot implica soiuri care nu pot fi diferențiate cu ușurință sau aceleași soiuri, cu condiția ca producția în cauză să facă parte dintr-un plan de conversie și cu condiția ca conversia ultimei părți a suprafeței aferente producției în cauză la producția ecologică să înceapă cât mai repede posibil și să fie finalizată în maximum cinci ani. În astfel de cazuri:

a) fermierul notifică organismul de control, cu cel puțin 48 de ore în avans, cu privire la începerea recoltării fiecăruia dintre produsele în cauză;

b) la încheierea recoltării, fermierul informează organismul de control cu privire la cantitățile exacte recoltate din unitățile în cauză și cu privire la măsurile luate pentru separarea produselor;

c) planul de conversie și măsurile care urmează să fie luate pentru asigurarea separării efective și clare trebuie să fie confirmate de organismul de control, în fiecare an după începerea aplicării planului de conversie.

(10) Cerințele privind speciile și soiurile diferite prevăzute la alin. (8) lit. a) și lit. b) nu se aplică în cazul instituţiilor de învăţămînt şi instituţiilor din domeniul cercetării şi inovării, a pepinierelor, a multiplicatoarelor de semințe și a operațiunilor de ameliorare.

(11) Atunci cînd, în cazurile menționate la alineatele (8), (9) și (10), nu toate unitățile de producție ale unei exploatații agricole sunt gestionate în temeiul normelor privind producția ecologică, operatorii:

a) păstrează produsele utilizate pentru unitățile de producție ecologică și în conversie separat de cele utilizate pentru unitățile de producție neecologică;

b) păstrează produsele provenite din unitățile de producție ecologică, din cele de producție în conversie și din cele de producție neecologică separat unele de altele;

c) țin registre distincte pentru a demonstra separarea efectivă a unităților de producție și a produselor.

(12) În scopul obținerii produselor agroalimentare ecologice, organismele de control pot acorda derogări de la metodele de producţie ecologică, în următoarele situaţii:

a) pentru a garanta că producţia ecologică poate fi demarată sau menţinută în exploataţii condiţionate din punct de vedere climatic, geografic sau structural;

b) pentru a garanta accesul la hrană, seminţe şi material de înmulţire vegetativ, animale vii şi alte mijloace agricole, atunci când astfel de inputuri nu sunt disponibile pe piaţă sub formă ecologică.

(13) Începînd cu 31 decembrie 2035 derogările menționate la alin. (12) încetează.

(14) Organismele de control, cu aprobarea autorității competente, pot modifica durata perioadei de conversie, luînd în considerare utilizarea anterioară a terenurilor.

(15) Organismele de control vor transmite autorității competente semestrial un raport cu privire la derogările acordate.

(16) Condițiile specifice, precum și procedura de emitere a derogărilor sunt stabilite de actele normative aprobate de Guvern.

**Articolul 10.** Conversia

(1) Fermierii sau operatorii care produc produse menționate la art. 2 alin. (2) respectă o perioadă de conversie. Pe parcursul întregii perioade de conversie, aceștia aplică toate normele privind producția ecologică prevăzute în prezenta lege, în special normele aplicabile privind conversia prevăzute în prezentul articol.

(2) Perioada de conversie începe cel mai devreme atunci când fermierul sau operatorul care produce produsele menționate la art. 2 alin. (2) și-a notificat activitatea la autoritatea de implementare.

(3) Nici o perioadă anterioară nu poate fi recunoscută retroactiv ca făcînd parte din perioada de conversie, cu excepția cazului în care operatorul poate aduce probe că parcelele agricole sunt zone naturale sau agricole și că, pe o perioadă de cel puțin trei ani, nu au fost tratate cu produse sau substanțe neautorizate pentru utilizarea în producția ecologică.

(4) Produsele obținute în timpul perioadei de conversie nu se comercializează ca produse ecologice sau ca produse în conversie. Următoarele produse obținute în timpul perioadei de conversie și în conformitate cu alin. (1) pot fi comercializate ca produse în conversie:

a) materiale de reproducere a plantelor, cu condiția să se fi respectat o perioadă de conversie de cel puțin 12 luni;

b) produse alimentare de origine vegetală și produsele destinate hranei de origine vegetală, cu condiția ca produsul să conțină numai un singur ingredient provenit din culturi agricole și să se fi respectat o perioadă de conversie de cel puțin 12 luni înainte de recoltare.

(5) Guvernul aprobă norme privind documentele care trebuie furnizate în scopul recunoașterii retroactive a perioadelor anterioare în conformitate cu alin. (3).

(6) Cerințele privind perioada de conversie și definirea perioadei de conversie, specifică tipului de cultură sau de producție animalieră precum și procedura de recunoaștere retroactivă a perioadei de conversie, se aprobă de Guvern.

**Articolul 11.** Interzicerea utilizării OMG-urilor

(1) Se interzice utilizarea în producția ecologică a OMG-urilor, a produselor obținute din OMG-uri și a produselor obținute prin OMG-uri în alimente sau în hrana pentru animale sau ca alimente, hrană pentru animale, adjuvanți tehnologici, produse de protecție a plantelor, îngrășăminte, amelioratori de sol, material de reproducere a plantelor, microorganisme sau animale.

(2) În sensul interdicției prevăzute la alin. (1), în ceea ce privește OMG-urile și produselor obținute din OMG-uri și destinate alimentelor sau hranei pentru animale, operatorii se pot baza pe etichetele unui produs care au fost aplicate sau furnizate în conformitate cu cerințele specifice de aplicare sau furnizare sau pe orice alt document de însoțire a acestuia.

(3) Operatorii pot presupune că în producția alimentelor sau a hranei pentru animale achiziționate nu s-au folosit OMG-uri sau produse obținute din OMG-uri, atunci când astfel de produse nu au o etichetă aplicată sau furnizată sau nu sunt însoțite de un document furnizat în conformitate cu alin. (2), cu excepția cazului în care au obținut alte informații indicând faptul că etichetarea produselor respective nu este în conformitate cu actele normative.

(4) În sensul interdicției prevăzute la alin. (1), în ceea ce privește produsele care nu sunt reglementate de alineatele (2) și (3), operatorii care utilizează produse neecologice achiziționate de la terți solicită vânzătorului să confirme faptul că produsele respective nu au fost obținute din OMG-uri sau prin OMG-uri.

**Articolul 12.** Dispoziții specifice privind comercializarea materialului de reproducere a plantelor din material eterogen ecologic

(1) Materialul de reproducere a plantelor din material eterogen ecologic poate fi comercializat fără respectarea cerințelor privind înregistrarea și fără respectarea categoriilor de certificare a materialului de prebază, de bază și certificat sau a cerințelor pentru alte categorii, care sunt prevăzute în actele normative.

(2) Materialul de reproducere a plantelor din material eterogen ecologic menționat la alin. (1) poate fi comercializat în urma unei notificări referitoare la materialul eterogen ecologic, din partea furnizorului către autoritatea de implementare, utilizând un dosar care să conțină:

a) datele de contact ale solicitantului;

b) specia și denumirea materialului eterogen ecologic;

c) descrierea principalelor caracteristici agronomice și fenotipice care sunt comune în acest grup de plante, inclusiv metodele de ameliorare, rezultatele testelor privind caracteristicile respective, țara de producție și materialul parental utilizat;

d) o declarație a solicitantului privind veridicitatea elementelor menționate la literele a), b) și c); și

e) un eșantion reprezentativ.

(3) Notificarea respectivă se trimite prin scrisoare recomandată sau prin orice alt mijloc de comunicare acceptat de autoritatea de implementare, cu solicitarea confirmării de primire.

(4) La expirarea termenului de trei luni de la data indicată pe confirmarea de primire, notificării i se aplică regulile acceptării tacite, cu condiția să nu fi fost solicitate informații suplimentare sau să nu fi fost comunicat furnizorului un refuz oficial din motive ce țin de un dosar incomplet ori de nerespectare.

(5) După confirmarea expresă sau tacită a notificării, autoritatea de implementare poate include pe o listă de evidență materialul eterogen ecologic notificat. Includerea pe lista menționată se face gratuit pentru furnizor.

(6) Guvernul aprobă norme privind cerințele pe care trebuie să le respecte materialul eterogen ecologic, producția și comercializarea materialului de reproducere a plantelor din material eterogen ecologic din anumite genuri sau specii și care vor reglementa, în mod special:

a) descrierea materialului eterogen ecologic, inclusiv metodele de ameliorare și de producție relevante și materialul parental utilizat;

b) cerințele minime de calitate pentru loturile de semințe, inclusiv identitatea, puritatea specifică, capacitatea de germinare și calitatea sanitară;

c) etichetarea și ambalarea;

d) informațiile și eșantioanele de producție care trebuie să fie păstrate de operatorii profesioniști;

e) după caz, întreținerea materialului eterogen ecologic.

**Articolul 13.** Adoptarea unor norme de producție excepționale

(1) În cazul existenței unor criterii de calificare a unei situații drept circumstanță catastrofală generată de un „fenomen climatic nefavorabil”, „boli ale animalelor”, un „incident de mediu”, un „dezastru natural” sau un „eveniment catastrofal”, autoritatea de implementare declară instituirea circumstanțelor catastrofale sau de risc în agricultură.

(2) Autoritatea competentă:

a) elaborează şi aprobă:

- criteriile de calificare a unei situații drept circumstanță catastrofală generată de un „fenomen climatic nefavorabil”, „boli ale animalelor”, un „incident de mediu”, un „dezastru natural” sau un „eveniment catastrofal”, precum și orice situație asemănătoare;

- norme specifice, inclusiv o posibilă derogare de la prezenta lege, referitoare la modul în care trebuie tratate astfel de circumstanțe catastrofale;

- norme specifice privind monitorizarea și raportarea în astfel de cazuri.

b) stabileşte, în caz de pericol fitosanitar iminent, cu informarea Guvernului, cerinţe suplimentare în domeniul protecţiei plantelor şi a produselor vegetale, măsuri de limitare sau de interzicere a comercializării şi a importului anumitelor tipuri de plante şi de produse vegetale, care provin din zone contaminate din alte țări;

c) stabileşte, în cazul în care a avut loc un dezastru natural, iar evenimentul respectiv face imposibilă respectarea normelor de producție prevăzute în prezenta lege, cu informarea Guvernului, derogări de la normele de producție pentru o perioadă limitată, până când producția ecologică poate fi restabilită.

(3) Odată cu instituirea circumstanțelor catastrofale sau de risc în agricultură menționate la alineatul (1), autoritatea competentă va adopta măsuri pentru a permite producției ecologice să continue sau să reînceapă în eventualitatea unor circumstanțe catastrofale.

**Articolul 14.** Culegerea datelor referitoare la disponibilitatea pe piață a materialului de reproducere a plantelor ecologic și în conversie, a animalelor ecologice și a animalelor tinere de acvacultură ecologice

(1) Autoritatea de implementare instituie o bază de date, actualizată în mod regulat, pentru stabilirea listei materialului ecologic şi în conversie de reproducere a plantelor, a animalelor ecologice şi a animalelor tinere de acvacultura ecologice, cu excepţia plantulelor, dar incluzând cartofii de sămânţă.

(2) Baza de date va permite operatorilor care comercializează material ecologice sau în conversie de reproducere a plantelor sau animale ecologice sau animale tinere de acvacultură ecologice și care sunt în măsură să le furnizeze în cantități suficiente și într-un termen rezonabil, să publice voluntar și gratuit următoarele informații, împreună cu numele lor și cu datele lor de contact:

a) materialul ecologic și în conversie disponibil de reproducere a plantelor, cum ar fi materialul de reproducere a plantelor din material eterogen ecologic sau din soiuri ecologice adecvate producției ecologice, cu excepția plantulelor, dar incluzând cartofii de sămânță; cantitatea în greutate a materialului respectiv și perioada anului în care este disponibil; un astfel de material se include pe listă cel puțin cu denumirea sa științifică latină;

b) animalele ecologice pentru care poate fi acordată o derogare, în cazul în care datele colectate arată că nu sunt îndeplinite nevoile calitative sau cantitative ale fermierilor cu privire la animalele ecologice, numărul animalelor disponibile, defalcat pe sexe; informații, dacă sunt relevante, referitoare la diferitele specii de animale în ceea ce privește rasele și tulpinile disponibile; rasele de animale, vârsta animalelor și orice altă informație relevantă;

c) animalele tinere de acvacultură ecologice disponibile pe exploatație și starea de sănătate a acestora și capacitatea de producție pentru fiecare specie de acvacultură.

(3) Autoritatea de implementare, de asemenea, va institui un sistem care să permită operatorilor care comercializează rase și tulpini adaptate la producția ecologică, conform normelor aprobate de Guvern, sau puicuțe ecologice și care sunt în măsură să furnizeze respectivele animale în cantități suficiente și într-un termen rezonabil să publice voluntar și gratuit informațiile relevante, împreună cu numele și datele de contact.

(4) Operatorii care aleg să includă informațiile privind materialul de reproducere a plantelor, animalele sau animalele tinere de acvacultură, în baza de date menționată la alin. (2) și alin. (3) se asigură că informațiile sunt actualizate cu regularitate și se asigură că informațiile sunt retrase de pe liste odată ce materialul de reproducere a plantelor, animalele sau animalele tinere de acvacultură nu mai sunt disponibile.

(5) Pentru implementarea alineatelor (1), (2) și (3), autoritatea de implementare poate să utilizeze sistemele de informații relevante deja existente.

(6) Autoritatea de implementare păstrează baza de date actualizată și acordă părților intereasate acces la baza de date specificată la alin (1) și (3) la prezentul articol.

(7) Autoritatea competentă pune la dispoziția publicului, pe un site dedicat al autorității competente, un link către fiecare dintre bazele de date, permițând astfel utilizatorilor să aibă acces la astfel de baze de date.

(8) Procedura privind colectarea datelor referitoare la disponibilitatea pe piață a materialului de reproducere a plantelor ecologice și în conversie, a animalelor ecologice și a animalelor ținere de acvacultură ecologice este stabilită în actele normative aprobate de Guvern.

**Articolul 15.** Produsele și substanțele permise pentru utilizare în producția ecologică

(1) Produsele și substanțele, pasibile a fi utilizate în producția ecologică, sunt aprobate prin hotărîre de Guvern, care va include pe o listă limitativă produsele și substanțele care pot fi utilizate în cadrul agriculturii ecologice în următoarele scopuri:

a) ca substanțe active care să fie utilizate în produse de protecție a plantelor;

b) ca îngrășăminte, amelioratori de sol și nutrienți;

c) ca materii prime pentru hrana pentru animale de origine vegetală sau animală ori provenite din alge sau drojdie sau ca materii prime pentru hrana pentru animale de origine microbiană ori minerală;

d) ca aditivi pentru hrana animalelor și adjuvanți tehnologici;

e) ca produse pentru curățarea și dezinfectarea iazurilor, a cuștilor, a rezervoarelor, a bazinelor lungi, a clădirilor sau a instalațiilor utilizate pentru producția animalieră;

f) ca produse pentru curățarea și dezinfectarea clădirilor și a instalațiilor utilizate pentru producția vegetală, inclusiv pentru depozitarea într-o exploatație agricolă;

g) ca produse de curățare și dezinfectare a spațiilor de prelucrare și depozitare.

(2) Guvernul aprobă anumite produse și substanțe ce sunt permise pentru a fi utilizate în producția de alimente ecologice prelucrate și de drojdie utilizată ca aliment sau ca hrană pentru animale, incluzând toate produsele și substanțele astfel permise pe liste supuse restricțiilor, în următoarele scopuri:

a) ca aditivi pentru alimente și adjuvanți tehnologici;

b) ca ingrediente agricole neecologice care se utilizează pentru producția de alimente ecologice prelucrate;

c) ca adjuvanți tehnologici pentru producția de drojdie și de produse pe bază de drojdie.

(3) Aprobarea produselor și substanțelor menționate la alin. (1) pentru utilizarea în producția ecologică se face cu respectarea principiilor stabilite în Capitolul II și cu îndeplinirea criteriilor următoare, care se evaluează în ansamblu:

a) produsele și substanțele respective sunt esențiale pentru menținerea producției și pentru utilizarea prevăzută;

b) toate produsele și substanțele respective sunt de origine vegetală, animală, microbiană ori minerală sau provenite din alge, cu excepția cazurilor în care produsele sau substanțele provenite din astfel de surse nu sunt disponibile în cantități sau la calități suficiente sau dacă nu există alternative;

c) în cazul produselor menționate la alin. (1) lit. a):

- utilizarea lor este esențială pentru controlul unui dăunător pentru care nu sunt disponibile alternative biologice, fizice sau de ameliorare, nici alte metode de cultivare sau practici de gestionare eficace;

- dacă astfel de produse nu sunt de origine vegetală, animală, microbiană ori minerală sau provenite din alge și nu sunt identice cu forma lor naturală, condițiile lor de utilizare exclud orice contact direct cu părțile comestibile ale plantei;

d) în cazul produselor menționate la alin. (1) lit. b), utilizarea lor este esențială pentru creșterea sau menținerea fertilității solului sau pentru îndeplinirea cerințelor nutriționale specifice ale culturilor sau în scopuri specifice de ameliorare a solului;

e) în cazul produselor menționate la alin. (1) lit. c) și lit. d):

- utilizarea lor este necesară pentru menținerea sănătății, a bunăstării și a vitalității animalelor și contribuie la un regim alimentar adecvat ce răspunde necesităților fiziologice și comportamentale ale speciilor în cauză sau utilizarea lor este necesară pentru producerea sau conservarea hranei pentru animale, deoarece producția sau conservarea hranei pentru animale este imposibilă fără utilizarea acestor substanțe;

- hrana pentru animale de origine minerală, oligoelementele, vitaminele sau provitaminele au origine naturală, cu excepția cazurilor în care produsele sau substanțele provenite din astfel de surse nu sunt disponibile în cantitatea sau la calitatea suficientă sau dacă nu există alternative;

- utilizarea de materii prime neecologice, de origine vegetală sau animală, pentru hrana pentru animale este necesară deoarece materiile prime pentru hrana pentru animale, de origine vegetală sau animală, produse în conformitate cu normele de producție ecologică nu sunt disponibile în cantitate suficientă;

- utilizarea de mirodenii, plante aromatice și melase neecologice este necesară deoarece produsele respective nu sunt disponibile în formă ecologică, trebuie să fie produse sau pregătite fără solvenți chimici și utilizarea lor este limitată la 1 % din rația de hrană pentru o anumită specie, calculată anual ca procent din substanța uscată din hrana pentru animale de origine agricolă.

(4) Aprobarea produselor și substanțelor, menționate la alin. (2), pentru utilizarea în producția de alimente ecologice prelucrate sau pentru producția de drojdie utilizată ca aliment sau ca hrană pentru animale se face cu respectarea principiilor stabilite în Capitolul II și cu îndeplinirea următoarelor criterii, care se evaluează în ansamblu:

a) nu sunt disponibile produse sau substanțe alternative permise în conformitate cu prezentul articol sau tehnologii conforme cu prezenta lege;

b) fără recurgerea la aceste produse și substanțe, ar fi imposibilă producerea sau conservarea alimentelor sau îndeplinirea anumitor cerințe referitoare la regimul alimentar prevăzute în temeiul actelor normative;

c) se găsesc în natură și este posibil să fi făcut obiectul unor procese exclusiv mecanice, fizice, biologice, enzimatice sau microbiene, cu excepția cazului în care produsele sau substanțele din astfel de surse nu sunt disponibile în cantități sau la calități suficiente;

d) ingredientul ecologic nu este disponibil în cantități suficiente.

(5) Normele privind evaluarea produselor de uz fitosanitar și fertilizanților pentru utilizare în agricultura ecologică și introducerea în Registrul de stat al produselor de uz fitosanitar şi al fertilizanţilor, se vor aproba de Guvern.

**Articolul 16.** Obligații și acțiuni în cazul suspiciunii de nerespectare a cerințelor prezentei legi

(1) În cazul în care un operator suspectă că un produs pe care l-a produs, pregătit, importat sau pe care l-a primit de la un alt operator nu respectă cerințele prezentei legi, operatorul respectiv, cu condiția respectării măsurilor de precauție prevăzute la art. 9 alin. (7), în scopul evitării prezenței produselor și substanțelor neautorizate:

a) identifică și izolează produsul în cauză;

b) verifică dacă suspiciunea poate fi probată;

c) nu plasează produsul în cauză pe piață ca produs ecologic sau în conversie și nu îl utilizează în producția ecologică, decât dacă suspiciunea poate fi exclusă;

d) în cazul în care suspiciunea este probată sau în cazul în care nu poate fi exclusă, informează imediat organismul de control, prezentând elementele disponibile, după caz;

e) cooperează pe deplin cu organismul de control în cadrul verificării și identificării motivelor de nerespectare suspectată.

(2) Operatorii și grupurile de operatori oferă, personalului din cadrul organismelor de control, în vederea efectuării controalelor, acces:

a) la echipamentele, mijloacele de transport, sediile și alte locuri pe care le controlează, precum și la împrejurimile acestora;

b) la sistemele lor computerizate de gestionare a informațiilor;

c) la animalele și bunurile pe care le controlează;

d) la documente și la orice alte informații relevante.

(3) În timpul desfășurării controalelor, operatorii asistă personalul din cadrul organismelor de control, autorității de implementare și cooperează în îndeplinirea sarcinilor acestora.

(4) În sensul art. 14 alin. (2) din prezenta lege, operatorii furnizează autorității de implementare următoarele detalii actualizate:

(a) denumirea și forma lor juridică; și

(b) activitățile specifice pe care le desfășoară, inclusiv activitățile desfășurate prin intermediul comunicării la distanță și locurile pe care le controlează.

(5) Obligațiile care revin operatorilor conform prezentului articol se aplică și în cazul controalelor efectuate de medici veterinari.

**Articolul 17.** Norme suplimentare privind acțiunile care trebuie întreprinse de către operatori și grupurile de operatori

(1) Suplimentar obligațiilor prevăzute la art. 16 al prezentei legi, operatorii și grupurile de operatori:

a) țin registre pentru a demonstra respectarea cerințelor prezentei legi;

b) depun toate declarațiile și alte comunicări care sunt necesare în vederea controalelor;

c) iau măsuri practice relevante pentru a asigura respectarea prezentei legi;

d) furnizează, sub forma unei declarații care urmează să fie semnată și actualizată, după caz:

- descrierea completă a unității de producție ecologice sau în conversie și a activităților care urmează să fie desfășurate în conformitate cu prezenta lege;

- măsurile practice relevante care urmează să fie luate pentru a asigura respectarea prezentei legi;

- un angajament:

1) să informeze în scris și fără întârzieri nejustificate cumpărătorii produselor și să facă schimb de informații relevante cu organismul de control, în cazul în care o suspiciune de nerespectare a fost probată, o suspiciune de nerespectare nu poate fi exclusă sau a fost constatată o nerespectare care afectează integritatea produselor în cauză;

2) să accepte transferul dosarului de control, în caz de schimbare a organismului de control sau, în cazul retragerii din producția ecologică, păstrarea dosarului de control timp de cel puțin cinci ani de către ultimul organism de control;

3) să informeze imediat organismul de control în cazul retragerii din producția ecologică; și

4) să accepte schimbul de informații dintre organismele respective în cazul în care subcontractanții sunt verificați de organisme de control diferite.

(2) Autoritatea competentă va elabora și aproba acte de punere în aplicare în vederea furnizării, respectiv colectării de detalii și specificații.

**CAPITOLUL IV**

**ETICHETAREA**

**Articolul 18.** Utilizarea termenilor referitori la producția ecologică

(1) În sensul prezentei legi, un produs este considerat ca purtînd termeni referitori la producția ecologică în cazul în care, pe etichetă, pe materialele publicitare sau în documentele comerciale, produsul în cauză, ingredientele sale sau materiile prime pentru hrana pentru animale utilizate pentru producerea sa sunt descrise în termeni care sugerează cumpărătorului că produsul, ingredientele sau materiile sale prime pentru hrana pentru animale au fost produse în conformitate cu prezenta lege. În special, termenii enumerați în anexa nr. 3 la prezenta lege, cuvintele derivate și diminutivele acestora, precum „bio” și „eco”, singure sau în combinație, pot fi folosite, în diverse țări și în orice limbă enumerată în anexa respectivă, pentru etichetarea și promovarea produselor menționate la art. 2 alin. (2) conforme cu prezenta lege.

(2) În cazul produselor menționate la art. 2 alin. (1) din prezenta lege, termenii menționați la prezentul articol alineatul (1) nu se utilizează, în niciuna dintre limbile enumerate în anexa nr. 3, pe etichetă, pe materialele publicitare sau în documentele comerciale ale unui produs care nu este conform cu prezenta lege. Se interzice folosirea în etichetare sau în publicitate a oricărui termen, inclusiv termenii utilizați în mărci, denumirile comerciale, nume de societăți, sau practici dacă ar putea induce în eroare consumatorul sau utilizatorul sugerând că un produs sau ingredientele acestuia respectă prezenta lege.

(3) Cu excepția alin. (4), produsele obținute în timpul perioadei de conversie nu se etichetează și nu se promovează drept produse ecologice sau produse în conversie.

(4) Materialul de reproducere a plantelor, produsele alimentare de origine vegetală și produsele destinate hranei animalelor de origine vegetală obținute în timpul perioadei de conversie care respectă art. 10 alin. (4) se pot eticheta și promova drept produse în conversie, utilizînd termenul „în conversie” sau un termen corespunzător, alături de termenii prevăzuți la alin. (1).

(5) Termenii menționați la alin. (1) și alin. (4) nu se folosesc pentru un produs pentru care trebuie să se indice pe etichetă,în materialul publicitar sau pe documentele comerciale, că produsul conține OMG-uri, constă în OMG-uri sau este produs din OMG-uri.

(6) Pentru alimentele prelucrate, se pot folosi termenii menționați la alin. (1):

a) în descrierea comercială și în lista de ingrediente, în cazul în care o astfel de listă este obligatorie, cu condiția ca:

- alimentele prelucrate să se conformeze normelor de producție menționate în art. 15 alin. (2);

- cel puțin 95 % din ingredientele agricole ale produsului în greutate să fie ecologice; și

- în cazul aromelor, se pot folosi numai pentru substanțele aromatizante naturale și pentru preparatele aromatizante naturale etichetate și în cazul în care toate componentele lor aromatizante și substanțele purtătoare de componente aromatizante din substanțele aromatizante sunt ecologice;

b) doar în lista de ingrediente, cu condiția ca:

- mai puțin de 95 % din ingredientele agricole ale produsului în greutate să fie ecologice, iar ingredientele respective să fie conforme cu normele de producție prevăzute în prezenta lege;

- alimentele prelucrate să se conformeze normelor de producție;

c) în descrierea comercială și în lista de ingrediente, cu condiția ca:

- ingredientul principal să fie un produs al activității de vânat sau pescuit;

- termenul menționat la alin. (1) să aibă legătură clară în descrierea comercială cu un alt ingredient care să fie ecologic și diferit de ingredientul principal;

- toate celelalte ingrediente agricole să fie ecologice; și

- alimentele să se conformeze normelor privind producția ecologică.

(7) Lista ingredientelor menționată la alin. (6), precizează care ingrediente sunt ecologice. Referirile la producția ecologică pot apărea doar în raport cu ingredientele ecologice.

(8) Lista ingredientelor menționată la literele b) și c) de la alin. (6), include precizarea procentajului total de ingrediente ecologice în raport cu cantitatea totală a ingredientelor agricole.

(9) Termenii menționați la alin. (1), atunci când sunt utilizați în lista ingredientelor, menționată la literele a), b) și c) de la alin. (6), și indicația procentajului ingredientelor menționate la lit. c) de la alin. (6) apar cu aceeași culoare și cu caractere de aceeași dimensiune și de același stil ca și restul indicațiilor din lista de ingrediente.

(10) În ceea ce privește hrana pentru animale prelucrată, termenii menționați la alin. (1) se pot utiliza în descrierea comercială și în lista de ingrediente, cu condiția ca:

a) hrana pentru animale prelucrată să se conformeze normelor de producție prevăzute în prezenta lege;

b) toate ingredientele de origine agricolă pe care le conține hrana pentru animale prelucrată să fie ecologice; și

c) cel puțin 95 % din substanța uscată a produsului să fie ecologică.

(11) Mărcile și descrierile comerciale care conțin un termen prevăzut la alin. (1) pot fi utilizate numai dacă toate ingredientele de origine vegetală sau animală sunt obținute prin metoda de producție ecologică și cel puțin 95 % din substanța uscată a produsului este compusă din aceste ingrediente.

**Articolul 19.** Etichetarea produselor și a substanțelor utilizate în producția vegetală

Produsele și substanțele utilizate în produsele de uz fitosanitar şi de fertilizanţi ca amelioratori de sol ori ca nutrienți, permise în conformitate cu art. 15 vor purta o mențiune care să indice că produsele sau substanțele respective sunt permise pentru utilizarea în producția ecologică în conformitate cu prezenta lege.

**Articolul 20.** Indicații obligatorii

(1) Atunci când produsele poartă termeni menționați la art. 18 alin. (1), inclusiv produsele etichetate ca fiind produse în conversie în conformitate cu art. 18 alin. (4):

a) pe etichetă apare, de asemenea, numărul de cod al organismului de control care certifică activitatea operatorului care a desfășurat ultima operațiune de producție sau de pregătire; și

b) în cazul alimentelor preambalate, pe ambalaj apare, de asemenea, marca naţională „Agricultura Ecologică – Republica Moldova” sau logoul Uniunii Europene pentru producția ecologică, cu excepția cazurilor menționate la art. 18 alin. (3) și alin. (6) literele b) și c).

(2) Informațiile menționate la prezentul articol sunt marcate într-un loc care atrage atenția, în așa fel încât să fie ușor vizibile, și lizibile.

(3) Indicațiile obligatorii nu se aplică în cazul hranei pentru animalele de companie și al hranei pentru animale cu blană.

**Articolul 21.** Utilizarea mărcii naționale

(1) Marca naţională „Agricultura Ecologică – Republica Moldova” este utilizată numai la etichetarea, prezentarea şi promovarea produselor ce îndeplinesc cerințele stabilite de prezenta lege.

(2) Dreptul de utilizare a mărcii naţionale „Agricultura Ecologică – Republica Moldova” îl au doar operatorii care şi-au supus produsele sistemului de control pe tot parcursul ciclului de producţie, preparare şi comercializare.

(3) Pot fi utilizate și alte sigle naționale, internaționale și private în etichetarea producţiei ecologice.

(4) La comercializarea produselor agroalimentare ecologice în vrac, acestea trebuie să fie însoțite de documente justificative.

(5) Marca naţională „Agricultura Ecologică – Republica Moldova” este un simbol oficial înregistrat, protejat legal, care reprezintă proprietate a statului.

(6) Regulile detaliate privindmodul de utilizare, criterii specifice în privința prezentării, compoziției, mărimii și aspectului mărcii naționale „Agricultura Ecologică – Republica Moldova” sunt stabilite de Guvern.

**CAPITOLUL V**

**CERTIFICAREA**

**Articolul 22**. Sistemul de certificare

(1) Înainte de a introduce pe piață orice produs ca „ecologic” ori „în conversie” sau înaintea perioadei de conversie, operatorii și grupurile de operatori care produc, pregătesc, distribuie sau depozitează produse ecologice ori în conversie, care importă sau exportă astfel de produse sau care introduc astfel de produse pe piață, notifică propria activitate la autoritate de implementare. Operatorii sau grupurile de operatori indică în notificarea menționată, organismul de control care verifică dacă activitatea lor respectă prezenta lege și furnizează certificatul menționat la art. 23 alin. (1).

(2) Operatorii care vînd produse ecologice preambalate direct consumatorului sau utilizatorului final sunt scutiți de la obligația de notificare prevăzută la alin. (1) de la prezentul articol și de obligația de a fi în posesia certificatului menționat la art. 23 alin. (1), cu condiția ca aceștia să nu producă, să nu pregătească, să nu depoziteze altfel decât în legătură cu punctul de vânzare, să nu importe astfel de produse sau să nu subcontracteze astfel de activități unui alt operator.

(3) Dacă operatorii sau grupurile de operatori subcontractează oricare dintre propriile activități unor părți terțe, atît operatorii sau grupurile de operatori, cît și părțile terțe cărora le-au fost subcontractate activitățile respective sunt obligați să respecte prevederile alin. (1), cu excepția cazului în care operatorul sau grupul de operatori declară în notificarea menționată la alin. (1) că rămîne responsabil în ceea ce privește producția ecologică și că nu a transferat responsabilitatea respectivă subcontractantului. În astfel de cazuri, organismul de control verifică faptul că activitățile subcontractate respectă prezenta lege în contextul controlului pe care îl efectuează la operatori sau grupuri de operatori care și-au subcontractat activitățile.

(4) Autoritatea de implementare va înregistra în registrul oficial de înregistrare, operatorii sau grupurile de operatori.

(5) Operatorii grupurile de operatori și subcontractanții țin registre, în conformitate cu prezenta lege, privind diferitele activități în care se implică.

(6) Autoritatea de implementare păstrează liste actualizate cu numele și adresele operatorilor și ale grupurilor de operatori care și-au notificat activitățile în conformitate cu alin. (1) și acordă părților intereasate acces la registrul specificat la alin (4) la prezentul articol.

(7) Autoritatea competentă pune la dispoziția publicului, pe un site dedicat al autorității competente, un link către registrul oficial de înregistrare, și face publică, listă cuprinzătoare cu datele respective, împreună cu informațiile referitoare la certificatele furnizate operatorilor și grupurilor de operatori în conformitate cu art. 23 alin. (1).

(8) Autoritatea competentă va elabora și aproba:

a) formatul și procedurile pentru notificarea menționată la alin. (1);

b) modalitățile de publicare a listelor menționate la alin. (6).

(9) În cazul în care un organism de control renunţă la activitatea de inspecţie şi certificare pentru care a fost recunoscut sau i-a fost retrasă recunoașterea de către autoritatea competentă, acesta va transmite autorității competente, cu 30 de zile lucrătoare înainte de data care decide încetarea activităţii sale sau în termen de 10 zile de la data retragerii recunoașterii, copia dosarelor de control (pe suport electronic) ale operatorilor supuşi controlului. Copia dosarelor de control trebuie să fie însoţit de o adresă în care să se precizeze cel puţin următoarele:

a) data de la care intenţionează să îşi înceteze activitatea/i-a fost retrasă recunoașterea;

b) o descriere a motivului renunţării la activitatea de inspecţie şi (în cazul renunţării la activitatea de inspecţie şi certificare);

c) numărul de operatori cu care deţine contract de inspecţie şi certificare în anul în curs.

(10) Organismul de control pune la dispoziţia autorității competente ori de câte ori este solicitat, dosarul de control pentru fiecare operator aflat sub contract de prestări de servicii. Dosarul de control va cuprinde obligatoriu toate documentele care au stat la baza emiterii deciziei de certificare.

(11) Autoritatea competentă poate solicita orice alte informaţii pentru clarificări.

**Articolul 23** Certificatul

(1) Organismele de control vor elibera un certificat oricărui operator sau grup de operatori care și-a notificat propria activitate în conformitate cu art. 22 alin. (1) și care respectă cerințele prezentei legi. Certificatul:

(a) se eliberează, oricărui operator sau grup de operatori în format de hîrtie sau în format electronic ori de câte ori este posibil, sau la necesitate;

(b) permite cel puțin identificarea operatorului sau a grupului de operatori, inclusiv lista membrilor acestuia, categoria de produse vizate de certificat și perioada de valabilitate a acestuia;

c) certifică faptul că activitatea notificată respectă prezenta lege;

d) se eliberează în conformitate cu modelul prezentat în anexa 2 la prezenta lege.

(2) Fără a aduce atingere art. 22 alin. (2), operatorii și grupurile de operatori nu introduc pe piață produsele menționate la art. 2 alin. (2) ca fiind produse ecologice sau în conversie decât dacă posedă deja un certificat, astfel cum se menționează la alin. (1) de la prezentul articol.

 (3) Un operator sau un grup de operatori nu are dreptul de a obține un certificat de la mai multe organisme de control în ceea ce privește aceeași categorie de produse, inclusiv atunci când respectivul operator se implică în etape diferite ale producției, pregătirii și distribuției.

(4) Membrii unui grup de operatori nu au dreptul de a obține un certificat individual pentru niciuna dintre activitățile vizate de certificarea grupului de operatori de care aparțin.

(5) Operatorii verifică certificatele operatorilor care le sunt furnizori.

(6) În sensul alineatelor (1) și (4) de la prezentul articol, produsele se clasifică în conformitate cu următoarele categorii:

a) plante și produse vegetale neprelucrate, inclusiv semințe și alte materiale de reproducere a plantelor;

b) animale și produse de origine animală neprelucrate;

c) alge și produse de acvacultură neprelucrate;

d) produse agricole prelucrate, inclusiv produse de acvacultură, destinate utilizării ca alimente;

e) hrană pentru animale;

f) vin;

g) alte produse enumerate în anexa 1 la prezenta lege.

**Articolul 24.** Grupul de operatori

(1) Fiecare grup de operatori:

a) este alcătuit numai din membri care sunt operatori care produc și care, în plus, pot fi implicați în prelucrarea, pregătirea sau introducerea pe piață de alimente ori de hrană pentru animale;

b) este alcătuit numai din membri care dețin fiecare exploatații de maximum:

- cinci hectare,

- 0,5 hectare în cazul serelor, sau

- 15 hectare, exclusiv în cazul pajiștilor permanente;

c) are personalitate juridică;

d) este alcătuit numai din membri ale căror activități de producție se desfășoară în proximitate geografică una față de cealaltă;

e) instituie un sistem comun de comercializare pentru produsele produse de grup; și

f) instituie un sistem de controale interne care cuprinde un set documentat de activități și proceduri de control, potrivit căruia o anumită persoană sau un anumit organism este responsabil cu verificarea respectării prezentei legi de către fiecare membru al grupului.

(2) Organismele de control retrag certificatele menționate la art. 23 pentru întregul grup în cazul în care deficiențele în ceea ce privește structura sau funcționarea sistemului de controale interne prevăzut la alin. (1), în special în ceea ce privește nedetectarea sau nesoluționarea nerespectării de către membri individuali ai grupului de operatori, afectează integritatea produselor ecologice și în conversie.

(3) Guvernul stabilește și aprobă norme în ceea ce privește:

a) responsabilitățile membrilor individuali ai unui grup de operatori;

b) criteriile de determinare a proximității geografice a membrilor grupului, cum ar fi utilizarea comună a instalațiilor sau a locurilor de desfășurare a activităților;

c) instituirea și funcționarea sistemului de controale interne, inclusiv domeniul de aplicare, conținutul și frecvența controalelor care urmează să fie efectuate și criteriile de identificare a deficiențelor în structura sau funcționarea sistemului de controale interne;

d) alcătuirea și dimensiunile unui grup de operatori;

e) documentele și sistemele de ținere a evidențelor, sistemul de trasabilitate internă și lista operatorilor;

f) schimbul de informații dintre un grup de operatori autoritatea competentă și organismele de control.

**Capitolul VI**

**POLITICA DE STAT ÎN SECTORUL AGRICULTURII ECOLOGICE**

**ŞI CONTROLUL DE STAT ASUPRA RESPECTĂRII LEGISLAŢIEI**

**ÎN DOMENIU**

**Articolul 25**. Atribuțiile autorității competente

(1) Politica de stat în domeniul agriculturii ecologice, inclusiv programele/planurile de acțiuni pentru promovarea domeniului agriculturii ecologice în scopul garantării credibilității sistemului şi a valorii adăugate, reducerii riscurilor fraudelor, păstrând, în acelaşi timp încrederea consumatorilor, este promovată de Guvern prin Ministerul Agriculturii, Dezvoltării Regionale și Mediului, fiind autoritate competentă în sensul prezentei legi.

(2) Autoritatea competentă are următoarele atribuţii:

a) elaborează și promovează documente de politici în domeniu producţiei agroalimentare ecologice şi asigură implementarea şi monitorizarea lor;

b) iniţiază, elaborează şi prezintă spre aprobare Guvernului actele normative care reglementează norme privind producția vegetală, animalieră, alimentelor prelucrate, vinului, norme de producție aplicabile algelor și animalelor de acvacultură, hranei prelucrate pentru animale, drojdiei utilizate ca aliment sau ca hrană pentru animale, norme privind colectarea, ambalarea, transportul și depozitarea produselor;

c) elaborează și propune Guvernului spre aprobare actele normative cu privire la sistemul de control, cerințele minime de control, supraveghere și audit și criteriile pentru recunoașterea și retragerea recunoașterii organismelor de control;

d) elaborează și propune Guvernului spre aprobare cerințele privind perioada de conversie și definește perioada de conversie specifică tipului de cultură sau de producție animalieră, precum și procedura de recunoaștere retroactivă a perioadei de conversie;

e) recunoaște și retrage recunoașterea organismelor de control din domeniu care fac dovada conformităţii cu prevederile prezentei legi;

f) supraveghează activitatea organismelor de control recunoscute. În acest sens autoritatea competentă întreprinde următoarele:

- centralizează şi verifică datele transmise de organismele de control recunoscute, în conformitate cu art. 27;

- publică pe site-ul propriu, după o verificare formală, certificatele de conformitate eliberate de organismele de control, în conformitate cu prevederile art. 23 alin. (1) din prezenta lege.

- în situaţia retragerii recunoașterii unui organism de control sau în cazul în care respectivul organism renunţă la activitatea de inspecţie şi certificare, pentru care a fost recunoscut, autoritatea competentă în conformitate cu prevederile art. 32 alin. (16) realizează următoarele:

1) notifică toate celelalte organisme de control din listă și organismul de acreditare al organismului de control în cauză;

2) notifică operatorii înscriși la respectivul organism;

3) notifică Agenția de Intervenție și Plăți pentru Agricultură despre decizia de retragere a recunoașterii organismului de control în cauză;

4) modifică lista organismelor de control recunoscute pentru efectuarea inspecţiei şi certificării produselor ecologice pe teritoriul Republicii Moldova, publicată pe site-ul propriu;

g) acordă individual operatorilor derogări de la normele de producţie şi aprobă norme şi proceduri pentru eventualele derogări de la aceste norme;

h) asigură, ori de câte ori este nevoie, comunicarea cu Organismul Naţional de Acreditare (MOLDAC) sau alt organism de acreditare echivalent din Uniunea Europeană semnatar al acordului de recunoaştere multilaterală a acreditării europene EA-MLA, sau un alt un organism de acreditare din afara Uniunii care a semnat un acord multilateral de recunoaștere sub auspiciile Forumului internațional de acreditare;

i) desemnează laboratorul de referinţă pentru analiza probelor prelevate în cadrul controlului în conformitate cu art. 32 alin. (4) - (6). Probele prelevate se vor examina în laboratoarele care funcționează în conformitate cu standardul SM EN ISO/ IEC 17025:2018 „Cerințele generale pentru competența laboratoarelor de încercări și etalonări”;

j) gestionează notificările și sesizările cu privire la încălcarea prezentei legi În acest sens analizează sesizările și notificările recepționate și propune desfășurarea investigaţiilor după cum urmează:

- care reprezintă contravenții se examinează de Agenția Națională pentru Siguranța Alimentelor.

- care se referă la cazuri de nerespectare suspectată și de nerespectare constatată astfel cum sunt indicate în catalogul comun menționat la art. 33 alin. (3), autoritatea competentă va solicita organismului de control exercitarea măsurilor conform catalogului comun. În cazul în care organismul de control nu va întreprinde măsurile necesare pentru soluţionarea sesizărilor sau notificărilor identificate, autoritatea competentă va aplica sancţiunile administrative prevăzute de lege. Prin derogare de la Legea 50/2013 cu privire la controalele oficiale pentru verificarea conformității cu legislația privind hrana pentru animale și produsele alimentare și cu normele de sănătate și de bunăstarea a animalelor, măsurile coercitive se aplică nu de către autoritatea de implementare, dar de către organismele de control.

k) gestionează marca naţională „Agricultura Ecologică – Republica Moldova”și stabilește regulile privind utilizarea mărcii;

l) organizează programe de informare şi de pregătire cu părţile interesate în vederea promovării agriculturii ecologice;

m) participă la colaborarea internaţională în domeniul producţiei agroalimentare ecologice;

n) elaborează o listă limitativă privind produsele şi substanţele care pot fi utilizate în agricultura ecologică;

o) centralizează şi verifică datele transmise de autoritatea de implementare și organismele de control.

p) declară instituirea circumstanţelor catastrofale sau de risc în agricultură.

**Articolul 26**. Atribuțiile autorității de implementare

(1) În sensul prezentei legi, autoritatea de implementare este Agenția Națională pentru Siguranța Alimentelor .

(2) Autoritatea de implementare are următoarele atribuții:

a) efectuează controlul oficial anual la operatorii înregistrați în agricultura ecologică în conformitate cu art. 32 alin. (4) - (6).

b) prelevează probe pentru expertiza de laborator a produselor menționate la art. 2 alin. (2) în conformitate cu prevederile prezentei legi şi actelor normative aprobate de Guvern;

c) întocmeşte procese-verbale de constatare a încălcărilor în domeniul agriculturii ecologice şi remite raportul autorității competente;

d) înregistrează și radiază operatorii, grupurile de operatori, importatorii și exportatorii din agricultura ecologică în Registrul operatorilor și grupurile de operatori conform actelor normative aprobate de Guvern;

e) gestionează baza de date a materialului de reproducere a plantelor ecologice și în conversie, a animalelor ecologice și a animalelor tinere de acvacultură ecologice;

f) acordă acces autorității competente și oricărei părți interesate la Registrul oficial de înregistrare, baza de date pentru seminţele și materialul de înmulțire vegetativ ecologic;

g) în procesul comercializării produselor agroalimentare ecologice, autoritatea de implementare efectuează controlul oficial al existenţei certificatului și modului în care sînt respectate normele privind plasarea produselor ecologice în procesul comercializării;

h) declară instituirea circumstanțelor catastrofale sau de risc în agricultură;

n) examinează sesizările și notificările privind încălcarea prezentei legi și actelor normative aprobate de Guvern.

**Articolul 27.** Norme privind controalele și alte activități în legătură cu producția ecologică și etichetarea produselor ecologice

(1) Normele specifice din prezentul capitol se aplică în plus față de normele prevăzute în Legea 50/2013 cu privire la controalele oficiale pentru verificarea conformităţii cu legislaţia privind hrana pentru animale şi produsele alimentare şi cu normele de sănătate şi de bunăstare a animalelor, în ceea ce privește controalele efectuate pentru a verifica pe parcursul întregului proces, în toate etapele de producție, preparare și distribuție, că produsele menționate la art. 2 alin. (2) din prezenta lege au fost produse cu respectarea prezentei legi.

(2) În scopul efectuării controalelor menționate, autoritatea competentă deleagă organismelor de control anumite atribuții de control, cu respectarea condițiilor prevăzute la art. 29, 30, 31.

(3) Pentru delegarea atribuțiilor de control, către organismele de control, în cadrul autorității competente se instituie o comisie denumită în continuare Comisie de recunoaștere.

(4) Comisia de recunoaștere verifică dacă organismul de control îndeplinește cumulativ cerințele privnd delegarea atribuțiilor de control și decide recunoașterea acestuia, de autoritatea competentă.

(5) Autoritatea competentă emite ordinul de recunoaștere sau, după caz, de extindere sau retragere a recunoașterii şi ulterior, notifică organismul de control despre decizia luată în acest sens.

(6) În cazul în care deleagă anumite sarcini de control în vederea verificării respectării normelor privind producţia ecologică şi etichetarea produselor ecologice autoritatea competentă, atribuie un număr de cod fiecărui organism delegat.

(7) Organismele de control care au sediul central în alt stat, solicită recunoașterea de către autoritatea competentă în scopul certificării produselor ecologice, pe teritoriul țării.

(8) Regulile detaliate și condițiile de delegare a atribuțiilor de control organismelor de control sunt stabilite de Guvern.

(9) Supravegherea activității organismelor de control se efectuează prin controlul oficial al operatorilor aflați sub contract cu organismul respectiv.

(10) La efectuarea controlului oficial participă și inspectorul organismului de control al operatorilor aflați sub contract cu organismul respectiv.

(11) În cadrul controalelor de supraveghere se verifică modul de efectuare a activităţii organismului de control.

(12) Verificarea existenței documentelor și a respectării normelor de producere se efectuează conform unei liste aprobate de Guvern.

(13) Supravegherea activității organismelor de control are ca obiectiv:

a) verificarea pe teren a respectării de către organismele de control a cerințelor minime de control;

b) verificarea obiectivității inspecțiilor efectuate de către organismele de control;

c) verificarea eficienţei activităţii organismelor de control;

d) identificarea eventualelor neconformități, între controlul oficial și controlul efectuat de organismele de control la operatori;

e) identificarea eventualelor nereguli sau încălcări în activitatea de inspecție desfășurată de organismele de control la operatorii aflați sub contract;

f) aplicarea de măsuri corective organismului de control, în situația în care se identifică nereguli sau încălcări ale legislației.

**Articolul 28.** Norme suplimentare privind controalele și acțiunile care trebuie întreprinse de către organismele de control

(1) Controalele efectuate de organismele de control în conformitate cu art. 3 al Legii 50/2013 pentru verificarea respectării prezentei legi includ în special:

a) verificarea aplicării de către operatori a măsurilor preventive și de precauție în fiecare etapă de producție, pregătire și distribuție, astfel cum sunt menționate la art. 9 alin. (7);

b) în cazul în care exploatația include unități de producție neecologică sau în conversie, verificarea registrelor și a măsurilor sau procedurilor sau mecanismelor instituite în vederea asigurării unei separări clare și efective între unitățile de producție ecologică, în conversie și neecologică, precum și între produsele respective produse în unitățile respective, precum și a substanțelor și produselor utilizate pentru unitățile de producție ecologică, în conversie și neecologică; o astfel de verificare include controale pe parcelele pentru care o perioadă anterioară a fost recunoscută retroactiv ca parte a perioadei de conversie și controale în ceea ce privește unitățile de producție neecologică;

c) în cazurile în care produsele ecologice, în conversie și neecologice sunt colectate simultan de către operatori, sunt preparate ori depozitate în aceeași unitate, zonă sau spații de preparare sau sunt transportate către alți operatori ori alte unități, verificarea registrelor și a măsurilor, procedurilor sau mecanismelor instituite pentru a se asigura că operațiunile sunt efectuate separat în spațiu sau în timp, că sunt puse în aplicare măsuri adecvate de curățenie și, după caz, măsuri pentru a preveni substituirea produselor, că produsele ecologice și produsele în conversie sunt identificate în orice moment și că produsele ecologice, produsele în conversie și produsele neecologice sunt depozitate, înainte și după operațiunile de pregătire, în mod separat în spațiu sau în timp unele de altele;

d) verificarea instituirii și funcționării sistemului de control intern al grupurilor de operatori.

(2) Controalele efectuate în conformitate cu art. 3 al Legii 50/2013 pentru verificarea respectării prezentei legi se desfășoară de-a lungul întregului proces în toate etapele de producție, pregătire și distribuție, în funcție de probabilitatea nerespectării prezentei legi sau a actelor de punere în aplicare adoptate în conformitate cu prezenta lege, care se determină ținând seama, în plus față de elementele menționate la art. 3 al Legii 50/2013, în special de următoarele elemente:

a) tipul, dimensiunea și structura operatorilor și a grupurilor de operatori;

b) vechimea operatorilor și a grupurilor de operatori în producția, pregătirea și distribuția ecologică;

c) rezultatele controalelor efectuate în conformitate cu prezentul articol;

d) momentul relevant pentru activitățile efectuate;

e) categoriile de produse;

f) tipul, cantitatea și valoarea produselor și evoluția lor de-a lungul timpului;

g) posibilitatea amestecării produselor sau a contaminării cu produse sau substanțe neautorizate;

h) aplicarea de derogări sau exceptări de la norme pentru operatori și grupuri de operatori;

i) punctele critice pentru nerespectare și probabilitatea nerespectării în fiecare etapă a producției, pregătirii și distribuției;

j) activitățile de subcontractare.

(3) În orice caz, toți operatorii și toate grupurile de operatori, fac obiectul verificării respectării cel puțin o dată pe an. Verificarea respectării include o inspecție fizică la fața locului, cu excepția cazului în care se îndeplinesc următoarele condiții:

(a) controalele anterioare ale operatorului sau ale grupului de operatori în cauză nu au evidențiat nici-o nerespectare care să afecteze integritatea produselor ecologice sau în conversie timp de cel puțin trei ani consecutivi; și

(b) operatorul sau grupurile de operatori în cauză a fost evaluat pe baza elementelor menționate la alineatul (2) de la prezentul articol ca prezentând o probabilitate redusă de nerespectare. În acest caz, perioada dintre două inspecții fizice la fața locului nu depășește 24 de luni.

(4) Controalele efectuate în conformitate cu art. 3 al Legii 50/2013 pentru verificarea respectării prezentei legi:

(a) sunt realizate în conformitate cu alin. (5) al prezentului articol, asigurându-se, totodată, că un procent minim din toate controalele oficiale ale operatorilor sau grupurilor de operatori se efectuează fără notificare prealabilă;

(b) asigură că se efectuează un procent minim de controale suplimentare față de cele menționate la alineatul (3) de la prezentul articol;

(c) se efectuează prin prelevarea unui număr minim de probe, care au fost prelevate în conformitate cu art. 9 lit. i) al Legii 50/2013;

(d) asigură că un număr minim de operatori care sunt membri ai unui grup de operatori sunt controlați în legătură cu verificarea respectării menționate la alin. (3) de la prezentul articol.

(5) Controalele menționate la alin (4) se efectuează fără notificare prealabilă, cu excepția cazului în care această notificare este necesară și justificată în mod corespunzător pentru efectuarea controlului. În ceea ce privește controalele la cererea operatorului, organismul de control poate decide dacă controlul trebuie efectuat cu sau fără notificare prealabilă. Controalele cu notificare prealabilă nu împiedică efectuarea de controale fără notificare prealabilă.

(6) Eliberarea sau reînnoirea certificatului menționat la art. 23 alin. (1) se bazează pe rezultatele verificării respectării prevederilor legale, astfel cum este menționată la alineatele (1)-(4) de la prezentul articol.

(7) Procesele-verbale, care trebuie întocmite pentru fiecare control efectuat în vederea verificării respectării prezentei legi, în conformitate cu art. 8 alin. (1) al Legii 50/2013, se contrasemnează de către operator, o copie a acestuia fiindu-i înmânată .

(8) Art. 8 alin. (1) al Legii 50/2013 nu se aplică auditurilor și inspecțiilor efectuate de autoritățile competente în contextul activităților lor de supraveghere a organismelor de control cărora le-au fost delegate anumite atribuții de control.

(9) Guvernul va elabora și aproba norme de punere în aplicare a prezentei legi prin stabilirea de criterii și condiții specifice pentru efectuarea controalelor menite să asigure trasabilitatea în toate etapele producției, pregătirii și distribuției și respectarea prezentei legi, în ceea ce privește:

a) verificările documentelor contabile;

b) controalele efectuate la anumite categorii de operatori;

c) după caz, perioada în care urmează să fie efectuate controalele prevăzute în prezenta lege, inclusiv inspecția fizică la fața locului menționată la alin. (3) de la prezentul articol, și spațiile sau zona anume în care urmează să fie efectuate;

**CAPITOLUL VII**

**NORME GENERALE PRIVIND RECUNOAȘTEREA ORGANISMELOR DE CONTROL**

**Articolul 29.** Norme privind delegarea anumitor atribuții de control

(1) Autoritatea competentă recunoaște organismele de control menționate la art. 28 alin. (1), doar dacă, pe lângă condițiile prevăzute în capitolul III al prezentei legi, sunt îndeplinite și următoarele condiții:

a) delegarea conține o descriere detaliată a atribuțiilor delegate de control, inclusiv a obligațiilor de raportare și a altor obligații specifice, precum și a condițiilor în care organismul de control le poate efectua. În special, organismul de control transmite autorității competente pentru aprobare prealabilă următoarele:

- procedura sa de evaluare a riscurilor prin care se stabilește, în special, baza pentru intensitatea și frecvența verificării respectării de către operatori și grupuri de operatori, care este constituită pe baza elementelor menționate la art. 3 al Legii 50/2013 și a art. 28 din prezenta lege și care trebuie urmată în vederea controalelor la operatori și grupuri de operatori;

- procedura de control standard instituită, care trebuie să conțină o descriere detaliată a măsurilor de control pe care organismul de control se angajează să le aplice operatorilor și grupurilor de operatori care fac obiectul controalelor sale;

- o listă de măsuri care sunt în conformitate cu catalogul comun menționat la art. 33 alin. (3) și care urmează să fie aplicate operatorilor și grupurilor de operatori în cazurile de nerespectare suspectată sau constatată;

- mecanismele pentru monitorizarea eficace în ceea ce privește atribuțiile de control și atribuțiile legate de alte activități efectuate față de operatori și grupuri de operatori și mecanismele pentru raportarea cu privire la atribuțiile respective. Organismul de control notifică autorității competente orice modificare ulterioară adusă elementelor menționate mai sus;

b) autoritatea competentă asigură supravegherea organismelor de control, inclusiv verificarea eficacității, independenței și obiectivității modului în care se execută atribuțiile delegate, în special în ceea ce privește intensitatea și frecvența verificării respectării. Cel puțin o dată pe an, autoritatea competentă organizează, în temeiul art. 32, alin. (3) lit. a), audituri ale organismelor de control cărora le-au delegat atribuții de control.

(2) În cazul în care se constată un caz de neconformitate, organismul de control va decide asupra:

a) măsurilor necesare în vederea stabilirii originii și amplorii cazului de neconformitate, precum și a responsabilităților operatorului; și

b) măsurilor adecvate pentru a se asigura că operatorul în cauză remediază neconformitatea și previne repetarea acesteia.

(3) Atunci când decid asupra măsurilor care trebuie luate, organismele de control iau în considerare natura cazului de neconformitate și antecedentele operatorului în ceea ce privește conformitatea. În acest sens, prin derogare de la Legea 50/2013 măsurile coercitive se aplică nu de către ANSA, dar de către organismele de control.

(4) Autoritatea competentă utilizează informațiile primite de la organismele de control în temeiul art. 32 din prezenta lege și informațiile privind măsurile aplicate de organismele de control în caz de nerespectare constatată sau probabilă, pentru supravegherea activităților organismelor de control respective.

(5) În cazul în care autoritatea competentă retrage complet sau parțial delegarea anumitor atribuții oficiale de control în conformitate cu art. 32 alin. (11), aceasta decide dacă vreun certificat dintre cele eliberate de organismele de control în cauză înainte de data deciziei respective privind retragerea parțială sau completă rămâne valabil și informează operatorii afectați de decizia respectivă.

(6) Prin derogare de la art. 32 alin. (11) din prezenta lege, înaintea retragerii complete sau parțiale a delegării de atribuții oficiale de control în cazurile menționate la aliniatul respectiv, autoritatea competentă poate suspenda complet sau parțial delegarea respectivă:

a) pentru o perioadă care nu depășește 12 luni și în care organismul de control trebuie să remedieze deficiențele identificate în cursul auditurilor și inspecțiilor sau pentru a aborda nerespectările pentru care se desfășoară un schimb de informații cu alte autorități și organisme de control, cu autorități competente; sau

b) pentru perioada în care este suspendată acreditarea menționată la art. 30 alin. (1) lit. a) subpunctul 4) și în legătură cu nerespectarea condițiilor pentru recunoaștere.

(7) În caz de suspendare a recunoașterii, organismele de control în cauză nu eliberează certificate menționate la art. 23 pentru părțile pentru care a fost suspendată delegarea. Autoritățile competente decid dacă vreun certificat dintre cele eliberate de organismele de control în cauză înainte de data deciziei respective privind retragerea parțială sau completă rămâne valabil și informează operatorii în cauză cu privire la decizia respectivă.

(8) Prin derogare de la art. 32 alin. (11) din prezenta lege, autoritatea competentă revocă suspendarea delegării atribuțiilor de control cît mai curând posibil, atunci când organismul de control a remediat deficiențele sau neconformitățile menționate la prezentul articol sau atunci când organismul de acreditare a ridicat suspendarea acreditării menționate la art.30 alin. (1) lit. a).

(9) În cazul în care un organism de control căruia autoritatea competentă i-a delegat anumite atribuții de control a fost, de asemenea, recunoscut de Comisia UE, pentru efectuarea de activități de control în țări terțe, iar Comisia are intenția de a retrage sau a retras recunoașterea organismului de control respectiv, autoritatea competentă organizează audituri sau inspecții la organismul de control în ceea ce privește activitățile sale în țară, în conformitate cu art. 31.

(10) Organismele de control transmit autorităților competente:

a) o listă a operatorilor care făceau obiectul controalelor lor la data de 31 decembrie a anului precedent, până la data de 31 ianuarie a fiecărui an; și

b) informații privind controalele efectuate în anul precedent pentru a sprijini pregătirea părții referitoare la producția ecologică și etichetarea produselor ecologice din cadrul raportului anual menționat la art. 27 alin. (3) al Legii 50/2013, pînă la data de 31 martie a fiecărui an.

(11) Guvernul va elabora și aproba norme privind condițiile pentru delegarea atribuțiilor de control către organismele de control, în plus față de condițiile prevăzute la prezentul articol.

**Articolul 30.** Condiţiile de recunoaștere a organismelor de control

(1) Suplimentar normelor prevăzute la art. 27 al prezentei legi recunoașterea organismelor de control se face în următoarele condiții:

a) organismul delegat:

- deține expertiza, echipamentele și infrastructura necesare pentru a îndeplini atribuții de control oficial care i s-au delegat;

- are un număr suficient de angajați cu calificări și experiență corespunzătoare;

- este imparțial și nu este afectat de niciun conflict de interese și, în special, nu este într-o situație care poate, în mod direct sau indirect, să afecteze imparțialitatea conduitei sale profesionale în ceea ce privește exercitarea atribuții de control oficial care i s-au delegat;

- activează și este acreditat în conformitate cu standarde relevante atribuțiilor delegate, inclusiv cu standardul SM SR EN ISO/CEI 17020:2018 „Cerințe pentru funcționarea diferitelor tipuri de orgnaisme care efectuează inspecții”;

- dispune de suficiente prerogative pentru a exercita atribuțiile de control oficial care i-au fost delegate;

b) sunt aprobate reglementări, ce asigură o coordonare eficientă cu autoritatea competentă.

(2) Organismele de control cu sediul principal în Republica Moldova trebuie să îndeplinească criteriile prevăzute la art. 28 din prezenta lege precum şi următoarele cerinţe:

a) să fie persoane juridice, înregistrate conform legislaţiei;

b) să fie acreditate pentru grupele de produse pentru care solicită recunoașterea, în conformitate cu standardul SM SR EN ISO/CEI 17065:2013 „Evaluarea conformităţii. Cerinţe pentru organisme care certifică produse, procese şi servicii” de către Organismul Naţional de Acreditare (MOLDAC) sau de alt organism de acreditare echivalent din Uniunea Europeană semnatar al acordului de recunoaştere multilaterală a acreditării europene EA-MLA sau un organism de acreditare din afara Uniunii care a semnat un acord multilateral de recunoaștere sub auspiciile Forumului internațional de acreditare;

c) să fie independente faţă de toate părţile implicate, imparţiale şi integre; Organismul de control şi personalul acestora nu trebuie să fie supuse nici unei presiuni comerciale sau financiare care ar putea să le influenţeze deciziile;

d) să deţină documente care să ateste existenţa echipamentului şi a infrastructurii necesare pentru a îndeplini sarcinile de inspecţie şi certificare;

e) să deţină un document de descriere a activităţii din care să reiasă cel puţin următoarele:

- organismul de control îşi asumă întreaga responsabilitate pentru activităţile desfăşurate sub acreditare;

- descrierea explicită a activităţilor care se vor desfăşura sub acreditare;

- persoana nominalizată responsabilă pentru informarea autorităţii competente cu privire la orice modificare apărută în statutul acreditării, care a stat la baza aprobării;

f) să prezinte detaliat o fundamentare a costurilor de inspecţie şi certificare aplicabile operatorilor;

g) să prezinte raportul anual de audit intern, dacă a fost auditat în ultimul an, inclusiv modul de remediere a neconformităților, după caz;

h) să dispună de un număr suficient de personal calificat, proporţional cu domeniile de certificare pentru care solicită recunoașterea;

(3) Organismele de control cu sediul principal în altă țară trebuie să îndeplinească criteriile prevăzute la art. 28 din prezenta lege, precum şi următoarele cerinţe:

a) să fie acreditate pentru grupele de produse pentru care solicită recunoașterea, în conformitate cu standardul SM SR EN ISO/CEI 17065:2013, de către Organismul Naţional de Acreditare (MOLDAC) sau de alt organism de acreditare echivalent din Uniunea Europeană semnatar al acordului de recunoaştere multilaterală a acreditării europene EA-MLA, sau un organism de acreditare din afara Uniunii care a semnat un acord multilateral de recunoaștere sub auspiciile Forumului internațional de acreditare;

b) să fie independente faţă de toate părţile implicate, imparţiale şi integre; Organismul de control şi personalul acestora nu trebuie să fie supuse nici unei presiuni comerciale sau financiare care ar putea să le influenţeze deciziile;

c) să deţină documente care să ateste existenţa echipamentului şi a infrastructurii aflate la dispoziţia unităţii din țară, necesare pentru a îndeplini sarcinile de inspecţie şi certificare;

d) să deţină un document de descriere a activităţii pentru unitatea din țară, din care să reiasă cel puţin următoarele:

- organismul de control îşi asumă întreaga responsabilitate asupra activităţilor desfăşurate sub acreditare prin unitatea din țară ;

- descrierea explicită a activităţilor care se vor desfăşura sub acreditare prin unitatea din țară;

- persoana responsabilă de ansamblul activităţilor de inspecţie şi certificare pentru unitatea din țară și informarea autorității competente cu privire la orice modificare apărută în statutul acreditării, care a stat la baza aprobării;

e) să prezinte detaliat o fundamentare a costurilor de inspecţie şi certificare aplicabile operatorilor;

f) să prezinte raportul anual de audit intern al organismului de control, în care să fie inclusă şi unitatea din țară din care să rezulte că a fost audiată în ultimul an, inclusiv modul de remediere a neconformităţilor, după caz;

g) să dispună de un număr suficient de personal, proporţional cu domeniile de certificare pentru care solicită recunoașterea;

h) să prezinte ultimul raport de evaluare al organismului de acreditare, inclusiv evaluarea activităţii unităţii din țară;

i) organismul de control care are sediul principal în altă țară poate să se stabilească în Republica Moldova printr-o unitate a cărei formă juridică este acceptată de legislaţia naţională.

j) personalul organismului de control implicat în procesul de inspecţie şi certificare a producţiei ecologice trebuie să fie prezent obligatoriu la inspecţia de audit desfăşurată anual la sediul din țară de către autoritatea competentă, ori de câte ori aceştia solicită acest lucru. Toată documentaţia activităţii de inspecţie şi certificare a producţiei ecologice se va pune la dispoziţie, în cazul în care aceasta este redactată într-o altă limbă, în limba de stat.

**Articolul 31.** Obligațiile organismelor de control

Organismele de control cărora li s-au delegat anumite atribuții de control oficial:

a) comunică autorității competente regulat și oricând solicită acesta rezultatele controalelor și ale altor activități pe care le efectuează;

b) informează imediat autoritatea competentă de fiecare dată când rezultatele controalelor indică un caz de neconformitate sau probabilitatea unui caz de neconformitate;

c) acordă autorității competente acces la sediile și la unitățile lor și cooperează și acordă asistență.

**Articolul 32.** Obligațiile autorității competente

(1) Autoritatea competentă supraveghează activitatea organismelor de control, cărora le-au fost delegate atribuții de control în conformitate cu art. 29 din prezenta lege.

(2) Supravegherea activității organismelor de control se realizează în conformitate cu tematica și programul activității de control a organismelor de control, elaborate în fiecare an.

(3) Supravegherea activității organismelor de control se efectuează prin:

a) audit la sediul organismelor de control recunoscute, realizat de autoritatea competentă. În acest caz se va evita duplicarea, ținând cont de orice acreditare menționată la art. 30 alin.(1) lit.a);

b) control oficial la agenții economici, realizat de autoritatea de implementare. Scopul acestui control este de a evalua pe teren modul de desfășurare a activității, precum și a eficientei activității organismului de control recunoscut.

(4) Controalele de supraveghere sunt efectuate şi în urma sesizărilor sau notificărilor.

(5) Controalele oficiale se realizează pe un eșantion de operatori stabilit la 5% din totalul operatorilor aflați cu contract de prestări de servicii cu fiecare organism de control în parte. Selectarea eșantionului se face având în vedere analiza de risc, incluzând o gama variată de operatori, orientată în special către operatorii care au primit sancțiuni din partea organismelor de control pentru activitatea desfășurată în anul anterior, în special din categoria declasări sau excluderi, precum și către operatorii asupra cărora exista suspiciuni/reclamații.

(6) Eșantionul se stabilește în funcție de sancțiunile aplicate operatorilor de organismele de control pentru activitatea din anul anterior, precum și după efectuarea de către organismele de control a inspecțiilor fizice obligatorii ale operatorilor, pentru anul în curs, cu modificările și completările ulterioare.

(7) Autoritatea competentă efectuează:

a) auditul la sediul organismelor de control în vederea controlului documentelor și a modului de desfășurare a activității de inspecție și certificare.

b) verificarea notificărilor transmise de Comisia Europeană cu privire la eventualele iregularități/suspiciuni privind unii agenți economici din țară sau unele organisme de control care activează pe teritoriul Republicii Moldova.

(8) Autoritatea de implementarea transmite trimestrial autorității competente rezultatele acțiunilor de control efectuate. Raportarea controalelor se efectuează în baza unui raport de activitate și este transmis în format electronic și pe suport de hârtie la autoritatea competentă. Rezultatele controalelor efectuate în baza sesizărilor sau notificărilor se va transmite autorității competente în termen de 5 zile calendaristice. Rapoartele de inspecție elaborate după fiecare control vor sta la baza evaluării anuale a fiecărui organism de control.

(9) În baza analizei rapoartelor trimestriale și a auditului efectuat la sediul organismului de control, pentru fiecare organism de control autoritatea competentă întocmește un raport de evaluare a activității acestuia.

(10) Raportul de evaluare se transmite atât organismului de control cât şi organismului de acreditare în cauză.

(11) În cazul constatării încălcării prevederilor prezentei legi, sau ca urmare a activității nesatisfăcătoare identificate în urma desfășurării activității de control și supraveghere, autoritatea competentă aplică organismului de control, în funcţie de gravitatea neregulilor constatate, următoarele sancţiuni administrative: avertisment scris şi retragerea aprobării.

a) Avertismentul scris se acordă în următoarele situaţii:

- nerespectarea prevederilor art. 27, cu excepţia obligaţiilor prevăzute la art. 22 alin. (1);

- nerespectarea obligaţiilor prevăzute la art. 31;

- constatarea nerespectării condiţiilor care au stat la baza aprobării, conform prevederilor art. 30.

b) Retragerea aprobării se realizează în următoarele situaţii:

- aplicarea a două avertismente scrise într-un an calendaristic;

- în cazul în care, în urma unui audit, se dovedește că organismul de control nu este capabil să îndeplinească sarcinile ce i s-au delegat. Retragerea are loc imediat, în cazul în care organismul de control nu remediază neregulile sau încălcările identificate a condițiilor care au stat la baza aprobării conform art. 28.

- în situaţia în care organismul de control emite certificate prevăzute la art. 23 alin. (1) sau orice alte documente conform procedurii proprii, a căror neconformitate, ca formă şi conţinut, se demonstrează ulterior.

(12) Retragerea aprobării unui organism de certificare poate viza retragerea totală de a desfăşura activităţi pe teritoriul țării sau retragerea aprobării cu privire la un anumit domeniu de activitate, ca urmare a rezultatelor activităţii de control şi supraveghere, a neîndeplinirii condiţiilor care au stat la baza aprobării, a retragerii acreditării acordate de Organismul Naţional de Acreditare (MOLDAC), de un organism de acreditare echivalent din Uniunea Europeană, semnatar al acordului de recunoaştere multilaterală a acreditării europene EA-MLA sau de un organism de acreditare din afara Uniunii care a semnat un acord multilateral de recunoaștere sub auspiciile Forumului internațional de acreditare.

(13) Organismele de control cărora le-a fost retrasă recunoașterea privind desfăşurarea activităţii de inspecţie şi certificare pe teritoriul Republicii Moldova nu au dreptul să depună o nouă solicitare pentru recunoaștere pe o perioadă de 5 ani de la data retragerii recunoașterii.

(14) Organismele de control cărora le-a fost retrasă recunoașterea privind desfăşurarea activităţii de inspecţie şi certificare pe teritoriul țării sunt responsabile pentru orice prejudicii cauzate operatorilor.

(15) Verificarea respectării condiţiilor normative de comercializare către consumatorul final a produselor agroalimentare ecologice, constatarea contravenţiilor şi aplicarea sancţiunilor revin exclusiv autorității de implementare. Autoritatea de implementare are obligaţia de a informa autoritatea competentă privitor la constatările efectuate.

(16) În cazul retragerii recunoașterii unui organism de control autoritatea competentă notifică operatorii înscriși la respectivul organism, toate celelalte organisme de control din listă și organismul de acreditare al organismului de control în cauză. Notificarea va cuprinde cel puţin următoarele informaţii:

a) pentru operatorii înscriși la respectivul organism:

- data de la care a fost retrasă recunoașterea organismului de control sau de la care organismul de control a decis renunţarea la activităţile de inspecţie şi certificare pentru care a fost recunoscut;

- informarea privind interzicerea utilizării mărcii de certificare a acestuia şi a oricărei declaraţii de conformitate cu prezenta lege, în cazul în care operatorul nu încheie un nou contract cu un alt organism de control în termenul prevăzut de actele normative.

b) pentru toate celelalte organisme de control din listă și organismul de acreditare al organismului de control în cauză:

- data de la care organismul de control nu mai activează pe teritoriul Republicii Moldova;

- motivul retragerii din sistem, astfel încât să poată fi apreciat riscul potenţial existent în cazul operatorilor care au avut contract cu organismul de control.

c) pentru Agenția de Intervenție și Plăți pentru Agricultură :

- decizia de retragere a aprobării cu privire la activitatea organismului de control în cauză;

- lista operatorilor înscriși la respectivul organism de control.

**CAPITOLUL VIII**

**MĂSURI ŞI SANCŢIUNI APLICATE**

**ÎN VEDEREA RESPECTĂRII PREZENTEI LEGI**

**Articolul 33**. Măsuri privind acțiunile adoptate în caz de nerespectare

(1) Cu condiţia respectării art. 9 alin. (7), în cazul în care un organism de control are suspiciuni sau primește informații probate, inclusiv informații din partea altor organisme de control, cu privire la faptul că un operator intenționează să utilizeze sau să introducă pe piață un produs care poate să nu respecte prezenta lege, dar care poartă termeni referitori la producția ecologică, sau în cazul în care organismul de control este informat de un operator în legătură cu o suspiciune de nerespectare în conformitate cu art. 16:

a) efectuează imediat o anchetă cu scopul de a verifica respectarea prezentei legi; ancheta respectivă trebuie finalizată cât mai curând posibil, într-un termen rezonabil, ținând seama de durabilitatea produsului și de complexitatea cazului;

b) interzice provizoriu atât introducerea pe piață a produselor în cauză ca produse ecologice sau în conversie, cât și utilizarea lor în producția ecologică, în așteptarea rezultatelor anchetei menționate la lit. a). Înainte de a lua o astfel de decizie, organismul de control îi oferă operatorului ocazia de a prezenta observații.

(2) În cazul în care rezultatele anchetei menționate la alin. (1) lit. a) nu demonstrează vreo nerespectare care să afecteze integritatea produselor ecologice sau în conversie, operatorului i se permite să utilizeze produsele în cauză sau să le introducă pe piață ca produse ecologice sau în conversie.

(3) Autoritatea competentă elaborează un catalog comun de măsuri pentru cazurile de nerespectare suspectată și de nerespectare constatată, care urmează să fie aplicate de organismele de control.

**Articolul 34**. Măsurile în caz de nerespectare

(1) În eventualitatea unei nerespectări care afectează integritatea produselor ecologice sau în conversie pe parcursul oricăreia dintre etapele producției, pregătirii și distribuției, de exemplu, din cauza utilizării unor produse, substanțe sau tehnici neautorizate ori a amestecării cu produse neecologice, organismele de control se asigură că pe lîngă măsurile care trebuie luate în conformitate cu art. 30 al Legii 50/2013, în etichetarea și publicitatea întregului lot sau a întregii serii de producție în cauză, nu se face referire la producția ecologică.

(2) În eventualitatea unei nerespectări grave sau repetitive ori continue, organismele de control se asigură că, pe lângă măsurile prevăzute la alin. (1) și pe lângă orice măsuri adecvate adoptate în mod specific în conformitate cu art. 30 al Legii 50/2013 operatorilor sau grupurilor de operatori în cauză li se interzice comercializarea de produse cu referire la producția ecologică pe o perioadă dată și că se retrage sau se suspendă certificatul acestora menționat la art. 23, după caz.

**Articolul 35.** Răspunderea pentru nerespectarea prezentei legi

(1) Nerespectarea prezentei legi atrage răspunderea civilă sau contravenţională, după caz.

(2) Sînt contravenţii şi se sancţionează conform Codului contravenţional următoarele fapte:

a) utilizarea ilegală a termenilor de "ecologic", "biologic", "organic" sau a abrevierilor acestora, precum "bio", "eco", care se conțin în mărci sau practici de utilizare în producția, procesarea, ambalarea, transportul, depozitarea și distribuția produselor, inclusiv pe eticheta produsului, materiale publicitare și documentele comerciale care pot induce în eroare consumatorul și care nu sunt obținute în conformitate cu regulile de producție ecologică;

b) comercializarea produselor agroalimentare ecologice în lipsa documentelor operatorului, respectiv a înregistrărilor obligatorii prin care se poate identifica trasabilitatea produsului în toate etapele de producţie, procesare şi distribuţie.

**Articolul 36**. Soluţionarea situaţiilor excepţionale

În cazul acordării derogărilor și a excepțiilor de la normele aplicabile producției ecologice, nu constituie contravenţie, în cazul în care se prezintă:

a) cererea de aprobare a utilizării materialului de reproducere care nu a fost obținut din agricultura ecologică

b) cerere de acordare a unei excepții în cazul unui eveniment catastrofal în conformitate cu normele de producție ecologică și etichetarea produselor ecologice.

**Articolul 37.** Norme privind schimbul de informații

(1) Pe lângă obligațiile prevăzute la art. 32 din prezenta lege, autoritatea competentă face schimb de informații cu alte autorități competente, precum și cu Comisia UE cu privire la orice suspiciune de nerespectare care afectează integritatea produselor ecologice sau în conversie.

(2) Informațiile respective se transmit prin intermediul unui sistem informatic care permite schimburi electronice de documente și de informații, pus la dispoziție de Comisie.

(3) În cazul în care există o nerespectare suspectată sau constatată în ceea ce privește produse aflate sub controlul altor organisme de control, organismele de control informează imediat celelalte organisme de control.

(4) organismele de control fac schimb de alte informații relevante cu alte organisme de control.

(5) În urma primirii unei cereri justificate de nevoia garantării faptului că un produs a fost realizat în conformitate cu prezenta lege, organismele de control fac schimb de informații cu alte autorități competente, precum și cu Comisia UE, în privința rezultatelor controalelor efectuate.

(6) Autoritatea competentă face schimb de informații privind supravegherea organismelor de control cu organismul național de acreditare (MOLDAC), alt organism de acreditare echivalent din Uniunea Europeană semnatar al acordului de recunoaştere multilaterală a acreditării europene EA-MLA, sau un alt un organism de acreditare din afara Uniunii care a semnat un acord multilateral de recunoaștere sub auspiciile Forumului internațional de acreditare;

(7) Autoritatea competentă va aproba proceduri pentru a comunica AIPA în conformitate cu necesitățile sale informațiile privind rezultatele controalelor.

**Articolul 38.** Asistența în caz de neconformitate

(1) În cazul în care sesizează un caz de neconformitate care poate avea implicații pentru o altă ţară sau în caz de neconformitate care creează un risc sau o încălcare repetată sau potențial gravă, autoritatea competentă informează neîntârziat autoritatea competentă a celeilalte ţări. Asistența în caz de neconformitate se efectuează pentru a permite autorității competente să efectueze investigațiile corespunzătoare.

(2) În cazul în care autoritatea competentă este notificată despre un caz de neconformitate în conformitate cu alin. (1):

a) confirmă fără întârziere nejustificată primirea notificării;

b) precizează, în termen de zece zile lucrătoare de la data primirii notificării, în cazul în care autoritatea competentă care a transmis notificarea menționează aceasta:

- care sunt investigațiile pe care intenționează să le efectueze; sau

- motivele pentru care consideră că nu sunt necesare investigații; și

- în cazul în care consideră că investigațiile menționate la lit. (b) sunt necesare, cercetează problema conform art. 32 al prezentei legi și informează fără întârziere autoritățile competente cu privire la rezultate și, dacă este cazul, cu privire la eventualele măsuri luate.

**CAPITOLUL IX**

**IMPORTUL ŞI EXPORTUL**

**PRODUSELOR AGROALIMENTARE ECOLOGICE**

**Articolul 39.** Importul și exportul de produse ecologice și de produse în conversie

(1) Un produs poate fi importat/exportat ca produs ecologic sau ca produs în conversie dacă sunt îndeplinite următoarele trei condiții:

a) produsul este un produs menționat la art. 2 alin. (2);

b) produsul respectă capitolele II, III și IV din prezenta lege, iar organismele de control recunoscute în conformitate cu art. 27 au controlat toți operatorii, astfel cum sunt menționați la art. 24, iar organismele respective le-au furnizat tuturor operatorilor grupurilor de operatori și exportatorilor respectivi un certificat care confirmă că respectă prezenta lege;

c) operatorii pot furniza în orice moment importatorilor din țara în care se exportă produsul informații care permit identificarea operatorilor care sunt furnizorii lor și a organismelor de control ale acestor furnizori, pentru a se asigura trasabilitatea produsului ecologic sau în conversie în cauză. Aceste informații se pun, de asemenea, la dispoziția organismelor de control ale importatorilor.

(2) Respectarea condițiilor și a măsurilor prevăzute la alin. (1) pentru importul/exportul de produse ecologice și produse în conversie menționate la alin. (1) este verificată la posturile de inspecție la frontieră de către autoritatea de implementare.

(3) În scopul respectării condițiilor și a măsurilor prevăzute la alin. (1), autoritatea de implementare verifică conform art. 15-16 al Legii 50/2013 următoarele :

a) sistematic, documentele;

b) aleatoriu, identitatea și, după caz, în funcție de propria evaluare a riscurilor, prin controale fizice, înaintea punerii lotului în liberă circulație.

(4) Frecvența controalelor fizice depinde de probabilitatea nerespectării prezentei legi sau nerespectarea actelor de punere în aplicare aprobate în conformitate cu prezenta lege;

(5) În scopul realizării exportului produselor agroalimentare ecologice Guvernul va încheia cu Uniunea Europeană un acord comercial pentru recunoașterea Republicii Moldova ca având un sistem de producție care îndeplinește aceleași obiective și principii prin aplicarea unor norme care asigură același nivel de garantare a conformității pe care îl asigură normele Uniunii.

(6) Autoritatea competentă este responsabilă de îndeplinirea obligaţiilor ce rezultă din calitatea de semnatar al acordului comercial menţionat la alin. (5).

(7) Un produs poate fi exportat/importat ca produs ecologic și poate purta logoul Uniunii Europene pentru producția ecologică dacă respectă normele pentru producția ecologică în temeiul prezentei legi.

**Capitolul X**

**ASIGURAREA FINANCIARĂ**

**Articolul 40.** Stimularea agriculturii ecologice

(1) Stimularea promovării şi dezvoltării agriculturii ecologice se efectuează prin acordarea de subvenţii din Fondul naţional de dezvoltare a agriculturii şi mediului rural.

(2) Mărimea subvenţiilor şi modul de alocare a acestora se stabilesc de Guvern.

**Capitolul XI**

**DISPOZIŢII TRANZITORII ŞI FINALE**

**Articolul 41.** Măsuri tranzitorii

Produsele menționate la art. 2 alin. (2), întroduse pe piaţă sau etichetate înainte de intrarea în vigoare a prezentei legi, care nu respectă cerinţele prevăzute de prezenta lege, pot fi comercializate pînă la epuizarea stocurilor acestor produse.

**Articolul 42.** Intrarea în vigoare şi data aplicării prezentei legi

(1) Prezenta lege intră în vigoare la 1 ianuarie 2023, cu excepţia art. 14, car se va aplica începînd cu anul 2025.

(2) Guvernul, în termen de 12 luni de la data intrării în vigoare a prezentei legi:

a) va prezenta Parlamentului propuneri vizînd aducerea în concordanţă a legislaţiei cu prezenta lege;

b) va aduce în concordanţă propriile acte normative cu prezenta lege;

c) va elabora și aproba actele normative necesare aplicării prezentei legi.

(3) La data intrării în vigoare a prezentei legi

a) În articolul 3 din Legea nr. 276/2016 cu privire la principiile de subvenționare în dezvoltarea agriculturii și mediului rural (Monitorul Oficial al Republicii Moldova, 2017, nr. 67 – 71, art. 93), în definiţia noţiunii producţie agroalimentară ecologică, textul “Legea nr. 115-XVI din 9 iunie 2005” se substituite cu textul “Legea nr. (se va indica numărul şi data adoptării de către Parlament a prezentei legi)”.

b) se abrogă Legea nr. 115/ 2005 cu privire la producţia agroalimentară ecologică (Monitorul Oficial al Republicii Moldova, 2005, nr.95 - 97, art. 446);

c) Legea nr.50/2013 cu privire la controalele oficiale pentru verificarea conformității cu legislația privind hrana pentru animale și produsele alimentare și cu normele de sănătate și bunăstare a animalelor (Monitorul Oficial al Republicii Moldova,2013, nr.122-124, art.383), cu modificările ulterioare, se completează după cum urmează:

Articolul 2 se completează cu următoarea noțiune:

„*organism de control* – persoană juridică distinctă, căreia autoritatea de cotrol i-a delegat anumite atribuții oficiale de control.”

La articolul 9, alin.(2) se completează cu lit.i) cu următorul cuprins:

„i) eșantionare, analiză, diagnostic și teste.”

Se completează cu articolele 101 și 102 cu următorul cuprins:

**Articolul 10¹.** Delegarea anumitor atribuții de control oficial către organisme de control

Delegarea anumitor atribuții de control oficial către organisme de control se face în scris și cu respectarea următoarelor condiții:

1. delegarea descrie exact atribuțiile de control oficial pe care organismul de control le poate îndeplini și a condițiilor în care acesta poate îndeplini respectivele atribuții;
2. organismul de control:
* deține expertiza, echipamentele și infrastructura necesare pentru a îndeplini atribuții de control oficial care i s-au delegat;
* are un număr suficient de angajați cu calificări și experiență corespunzătoare;
* este imparțial și nu este afectat de niciun conflict de interese și, în special, nu este într-o situație care poate, în mod direct sau indirect, să afecteze imparțialitatea conduitei sale profesionale în ceea ce privește exercitarea atribuții de control oficial care i s-au delegat;
* activează și este acreditat în conformitate cu standarde relevante atribuțiilor delegate , inclusiv cu standardul SM SR EN ISO/CEI 17020 Evaluarea conformității. Cerințe pentru funcționarea diferitelor tipuri de organisme care efectuează inspecții”;
* dispune de suficiente prerogative pentru a exercita atribuțiile de control oficial care i-au fost delegate;

**Articolul 10².** Obligațiile Ministerului Agriculturii, Dezvoltării Regionale și Mediului privind delegarea

1. Ministerul Agriculturii, Dezvoltării Regionale și Mediului, care a delegat anumite atribuții de control oficial unor organisme de control va:
2. organiza, după necesitate, audituri sau inspecții la aceste organisme de control;
3. retrag integral sau parțial delegarea, în cazul în care:
* există dovezi că organismele de control nu reușesc să își îndeplinească în mod corespunzător atribuțiile care le-au fost delegate;
* organismul de control nu reușește să ia măsuri corespunzătoare și în timp util în vederea remedierii deficiențelor identificate
* s-a demonstrat că a fost compromisă independența sau imparțialitatea organismului de control.
1. Prevederile menționate mai sus nu aduc atingere dreptului Ministerului Agriculturii, Dezvoltării Regionale și Mediului de a retrage delegarea pentru alte motive justificate.
2. Guvernul va aproba reglementările necesare, ce asigură o coordonare eficientă între Ministerul Agriculturii, Dezvoltării Regionale și Mediului și organismele de control, în partea ce privește delegarea atribuțiilor de control.

d) Codul contravențional al Republicii Moldova nr. 218/ 2008 (Monitorul Oficial al Republicii Moldova, 2017, nr. 78-84, art. 100), cu modificările ulterioare, se completează cu articolul 1851 cu următorul cuprins:

„Articolul 1851. Încălcarea regulilor, normelor cu privire la produsele agroalimentare ecologice

(1) Utilizarea ilegală a termenilor de "ecologic", "biologic", "organic" sau a abrevierilor acestora, precum "bio", "eco", care se conțin în mărci sau practici de utilizare în producția, procesarea, ambalarea, transportul, depozitarea și distribuția produselor, inclusiv pe eticheta produsului, materiale publicitare si documentele comerciale care pot induce în eroare consumatorul și care nu sunt obținute în conformitate cu regulile de producție ecologică,

se sancționează cu amendă de la 300 la 500 unități convenționale aplicată persoanei fizice, cu amendă de la 1000 la 1500 de unități convenționale aplicată persoanei juridice;

(2) Comercializarea produselor agroalimentare ecologice în lipsa documentelor operatorului, respectiv a înregistrărilor obligatorii prin care se poate identifica trasabilitatea produsului in toate etapele de producție, procesare si distribuție,

se sancționează cu amendă de la 150 la 200 unități convenționale aplicată persoanei fizice, cu amendă de la 500 la 1000 de unități convenționale aplicată persoanei juridice.”

**ANEXA nr.1**

**la Legea privind producţia agroalimentară ecologică**

**şi etichetarea produselor ecologice**

**ALTE PRODUSE MENȚIONATE LA ARTICOLUL 2 ALINEATUL (2)**

Drojdie utilizată ca aliment sau hrană pentru animale;

- maté, porumb dulce, frunze de viță, miezuri de palmier, muguri de hamei și alte părți comestibile ale plantelor și produse obținute din acestea;

- sare de mare și alte tipuri de sare utilizate pentru alimente și hrana pentru animale;

- gogoși de viermi de mătase de pe care se pot depăna fire;

- gume și rășini naturale;

- ceară de albine;

- uleiuri esențiale;

- dopuri de plută din plută naturală, neaglomerate și fără niciun fel de lianți;

- bumbac, necardat și nepieptănat;

- lână, necardată și nepieptănată;

- piei brute și piei netratate;

- preparate tradiționale din plante pe bază de plante.

- Animale vii |

- Carne și organe comestibile |

- Pești, crustacee și moluște |

- Lapte și produse lactate; ouă de pasăre; miere naturală |

- Intestine, vezici și stomacuri de animale, întregi sau tranșate, altele decât cele de pește |

- Produse de origine animală, nedenumite sau cuprinse în altă parte; animalele moarte de la capitolele 1 sau 3, improprii pentru consumul uman

- Plante vii și produse de floricultură |

- Legume, plante, rădăcini și tuberculi alimentari |

- Fructe comestibile; coajă de agrume și de pepene galben |

- Cafea, ceai și condimente, cu excepția maté-ului (nr. 09.03) |

- Cereale |

- Produse de panificație; malț; amidoane și fecule; gluten; inulină |

- Semințe și fructe oleaginoase; sâmburi, semințe și fructe diverse; plante industriale și medicinale; paie și furaje |

- Pectină |

- Osânză și alte grăsimi de porc presate sau topite; grăsime de pasăre presată sau topită |

- Seuri (ale speciilor bovină, ovină și caprină) brute sau topite, inclusiv seurile denumite "primul suc" |

- Stearină solară; oleo-stearină; ulei de osânză și oleo-margarină neemulsionată, fără amestec și neprelucrată |

- Grăsimi și uleiuri de pește și mamifere marine, chiar și rafinate |

- Uleiuri vegetale stabile, fluide sau solide, brute, epurate sau rafinate |

- Grăsimi și uleiuri animale sau vegetale hidrogenate, chiar și rafinate, dar nepreparate |

- Margarină, înlocuitor de osânză și alte grăsimi alimentare preparate |

- Resturi provenite din prelucrarea grăsimilor sau din ceară animală sau vegetală |

- Preparate din carne, pește, crustacee și moluște |

- Zahăr din sfeclă și din trestie, în stare solidă |

- Alte tipuri de zahăr; siropuri; înlocuitori de miere, chiar și amestecați cu miere naturală; zahăr și melasă caramelizate |

- Melasă, chiar și decolorată |

- Diverse tipuri de zahăr, sirop și melasă aromatizate sau cu adaos de coloranți (inclusiv zahărul vanilat sau vanilina), cu excepția sucurilor de fructe cu adaos de zahăr în orice proporție |

- Boabe de cacao întregi și zdrobite, brute sau măcinate |

- Coji, piele, pelicule și deșeuri de cacao |

- Preparate din legume, zarzavaturi, fructe și alte plante sau părți din plante |

- Must de struguri parțial fermentați, chiar dacă fermentația este oprită prin alt procedeu decât cu ajutorul alcoolului |

- Vin din struguri proaspeți; must de struguri proaspeți oprit din fermentație (inclusiv mistelă) |

- Cidru, vin de pere, hidromel și alte băuturi fermentate |

- Alcool etilic, denaturat sau nu, de orice tărie și obținut din produse agricole prevăzute în prezenta anexă, cu excepția rachiurilor, lichiorurilor și a altor băuturi spirtoase și preparate alcoolice compuse (numite "extrase concentrate") pentru fabricarea băuturilor |

- Oțeturi comestibile și înlocuitori comestibili ai acestora |

- Resturi și deșeuri din industria alimentară; alimente preparate pentru animale |

- Tutun brut sau nefabricat; deșeuri de tutun |

- Plută naturală brută și deșeuri de plută; plută concasată, granulată sau praf |

- In brut, dărăcit, scărmănat, pieptănat sau tratat în alt mod, dar netors; câlți și deșeuri (inclusiv scame) |

- Cânepă (Cannabis sativa) brută, dărăcită, scărmănată, pieptănată sau tratată în alt mod, dar netoarsă; câlți și deșeuri (inclusiv scame) |

**ANEXA nr.2**

**la Legea privind producţia agroalimentară ecologică**

**şi etichetarea produselor ecologice**

**MODEL DE CERTIFICAT ELIBERAT**

Certificat în temeiul art. 23 alin. (1) din Legea nr. din privind producția agroalimentară ecologică și etichetarea produselor ecologice

|  |
| --- |
| 1. Numărul documentului: |
| 2. (bifați căsufa corespunzătoare)□ Operator□ Grup de operatori - a se vedea anexa | 3. Numele şi adresa operatorului sau a grupului de operatori: |
| 4. Activitatea/activităţile operatorului sau a(le) grupului de operatori (selectaţi după oaz):□ Producţie agricolă□ Pregătire□ Distribuţie□ Depozitare□ Import□ Export□ Introducere pe piaţă | 5. Numele, adresa şi numărul de cod al organismului de control al operatorului ori al grupului de operatori: |
| 6. Categoria/categoriile de produse prevăzute la art. 23 alin. (6) din prezenta lege şi metodele de producţie (selectaţi după caz): |
| — plante şi produse vegetale neprelucrate, inclusiv seminţe şi alte materiale de reproducere a plantelorMetoda de producţie:□ producţie ecologică exceptând în cursul perioadei de conversie;□ producţie în cursul perioadei de conversie;□ producţie ecologică cu producţie neecologică (în temeiul articolului 9 alineatul (7) din prezenta lege sau în caz de pregătire, distribuţie, depozitare, import, export întroducere pe piaţă]. | Perioada de valabilitate a certificatului de la ... până la - |
| — animale şi produse de origine animală neprelucrateMetoda de producţie:□ producţie ecologică exceptând în cursul perioadei de conversie□ producţie in cursul perioadei de conversie□ producţie ecologică cu producţie neecologică în temeiul art. 9 alin. (3) din prezenta lege sau în caz de pregătire, distribuţie, depozitare, import, export, introducere pe piaţă. | Perioada de valabilitate a certificatului de la ... până la.............................................. |
| — alge şl produse de ecvacultură neprelucrateMetoda de producţie:□ producţie ecologică exceptând în cursul perioadei de conversie□ producție în cursul perioadei de conversie□ producţie ecologică cu producţie neecologică în temeiul art. 9 alin. (3) din prezenta lege sau în caz de pregătire, distribuţie, depozitare, import, export, întroducere pe piaţă.  | Perioada de valabilitate a certificatului de la ... până |
| — produse agricole prelucrate, inclusiv produsa de acva- cultură, pentru utilizare ca alimenteMetoda de producţie:□ producţie de produse ecologice□ producţie de produse în conversie□ producţie ecologică cu producţie neecologică în temeiul artic. 9 alin. (3) din prezenta lege sau în caz de pregătire, distribuţie, depozitare, import, export, introducere pe piaţă.  | Perioada de valabilitate a certificatului de la ... până la.............................................. |
| — hrană pentru animaleMetoda de producţie:□ producţie de produse ecologice□ producţie de produse în conversie□ producţie ecologică cu producţie neecologică în temeiul art. 9 alin. (3) din prezenta lege sau în caz de pregătire, distribuţie, depozitare. Import, export, întroducere pe piaţă.  | Perioada de valabilitate a certificatului de la ... până la.............................................. |
| — vinMetoda de producţie:□ producţie de produse ecologice□ producţie de produse în conversie□ producţie ecologică cu producţie neecologică în temeiul artic. 9 alin. (3) din prezenta lege sau în caz de pregătire, distribuţie, depozitare. Import, export, introducere pe piaţă. | Perioada de valabilitate a certificatului de la ... până la.............................................. |
| — alte produse enumerate în anexa 1 la prezenta lege sau care nu sunt cuprinse în categoriile precedente (vă rugăm să specificaţi):Metoda da producţie:□ producţie de produse ecologice□ producţie de produse în conversie□ producţie ecologică cu producţie neecologică în temeiul art. 9 alin. (3) din prezenta lege sau în caz de pregătire, distribuţie, depozitare, import, export, introducere pe piaţă. | Perioada de valabilitate a certificatului de la ... până la.............................................. |
| Prezentul document a fost eliberat în conformitate cu Legea privind producția agroalimentară ecologică pentru a confirma faptul că operatorul sau grupul de operatori (selectaţi după caz) îndeplineşte cerinţele din legea menționată. |
| Data, locul:Semnătura în numele organismului de inspecţie şi certificare emitent: |

Anexă – Lista membrilor grupului de operatori, astfel cum este definit la art. 24 din Legea nr. din privind producţia agroalimentară ecologică şi etichetarea produselor ecologice

|  |  |
| --- | --- |
| Numele membrului | Adresa |
|  |  |
|  |  |

**ANEXA nr.3**

**la Legea privind producţia agroalimentară ecologică**

**şi etichetarea produselor ecologice**

**TERMENII PREVĂZUȚI LA ARTICOLUL 15**

|  |  |
| --- | --- |
| BG | биологичен. |
| ES | ecológico, biológico, orgánico. |
| CS | ekologické, biologické. |
| DA | økologisk. |
| DE | ökologisch, biologisch. |
| ET | mahe, ökoloogiline. |
| EL | βιολογικό. |
| EN | organic. |
| FR | biologique. |
| GA | orgánach. |
| HR | ekološki. |
| IT | biologico. |
| LV | bioloģisks, ekoloģisks. |
| LT | ekologiškas. |
| LU | biologesch, ökologesch. |
| HU | ökológiai. |
| MT | organiku. |
| NL | biologisch. |
| PL | ekologiczne. |
| PT | biológico. |
| RO | ecologic. |
| SK | ekologické, biologické. |
| SL | ekološki. |
| FI | luonnonmukainen. |
| SV | ekologisk. |